ŽENY VO VEDEKozmetologička: Lacnejšie je zjesť kilo paradajok, ako používať krém s betakaroténom

Prečo neprekáža, ak je krém nažltnutý a prečo kozmetika nemusí byť vždy účinná, vysvetľuje Jarmila Hojerová z STU.

Aká je najnebezpečnejšia látka v kozmetike? "Žiadna. Keby sa potvrdilo, že je nebezpečná, tak je v kozmetike zakázaná. V kozmetike distribuovanej v Európskej únii je aktuálne zakázané používanie 1379 látok." Aké látky to sú? "Sú medzi nimi liečivá, bunky a produkty ľudského pôvodu, živočíšne hormóny, určité rastliny a produkty z nich, niektoré chemické prvky, zlúčeniny a podobne. Existujú však aj potenciálne nebezpečné látky, ktoré sa za určitých podmienok v kozmetike môžu používať." Prečo? "Sú to veľmi kontroverzné látky. Na jednej strane ich potrebujeme na stabilizáciu kozmetiky alebo na zvýšenie jej atraktivity pre spotrebiteľa, na druhej strane zvyšujú zdravotné riziko. Na jednej strane od tejto látky chceme, aby zabila živý organizmus. Ale chceme aj, aby nechala na pokoji živé bunky kože. Preto sa nesmú dostať do hlbších vrstiev kože a napádať bunkovú membránu ľudských buniek." Ktoré látky teda môžu byť nebezpečné? "Sú to konzervačné látky, farbivá, ultrafialové (UV) filtre, ale aj viaceré zvlhčujúce či vonné zložky.  Sú podobné prídavným látkam v potravinách známym ako „éčka“. V kozmetike ich tak nenazývame, pretože celá kozmetika je v skutočnosti zložená z takýchto prídavných látok. Niektorým konzervačným látkam, farbivám a UV filtrom sa venujeme i výskumne z hľadiska ich kožného prieniku z kozmetických výrobkov." Pochádza z chemického mesta Svit. Pre štúdium na vtedajšej Fakulte chemicko-technologickej SVŠT v Bratislave sa rozhodla podľa svojho brata. V treťom ročníku si zvolila špecializáciu potravinárstvo, ktoré zahŕňalo aj  kozmetiku.  Po absolvovaní krátko pracovala vo Výskumnom ústave vodného hospodárstva v Bratislave. Každé ráno naberala vodu z Dunaja a analyzovala jej znečistenie.  Prevážila u nej túžba učiť. Vrátila sa na Fakultu chemickej a potravinárskej technológie STU, skončila doktorandské štúdium a stala sa vysokoškolskou pedagogičkou. Po revolúcii dostala za úlohu rozvinúť výučbu kozmetickej chémie a technológie.  V súčasnosti sa aj so svojimi študentmi venuje najmä skúmaniu bezpečnosti a stability kozmetiky metódami in vitro (z latinského ,,v skle"), teda na bunkových kultúrach v skúmavkách a mikrobiologických miskách Ako zisťujete, či je kozmetika bezpečná? "Dnes sa na to používajú buď in vivo (z latinského "v živote") testy na ľudských dobrovoľníkoch alebo testy in vitro (z latinského v skle), teda na bunkových kultúrach v skúmavkách, v mikrobiologických miskách, ale nikdy nie na celom živočíšnom organizme. V našom laboratóriu sa primárne venujeme in vitro metódam, ktoré sú alternatívne k metódam in vivo." Čo skúmate? "Najväčšiu pozornosť venujeme dermálnej absorpcii, teda kožnému prieniku chemických látok. Spolupracujeme pritom s Farmaceutickou fakultou Univerzity Komenského, ktorá sleduje prienik liečiv z krémov, náplastí či mastí. My zase sledujeme prienik kozmetických látok. Princíp metódy je rovnaký, no želaný účinok je zväčša rozdielny." Prečo? "Ak si niekto nanesie hormonálnu antikoncepčnú náplasť, tak chce, aby jej účinné látky pôsobili prenosom cez krv v želanom orgáne. My pri krémoch proti starnutiu či celulitíde chceme, aby sa účinné látky dostali hlboko do kože, ale nie do krvi. To je pri kozmetike nepovolené - môže pôsobiť len lokálne." Ako zisťujete, či sa látka dostane len tam, kam má? "Nepomôžu nám pri tom ani dobrovoľníci. U živého človeka totiž nemôžeme skúmať hlboké vrstvy kože. Pri in vitro metódach nám k tomu pomáhajú kožné modely. Niektorí výskumníci používajú ex vivo ľudskú kožu, teda kožu mŕtveho alebo kožné ostatky z plastických operácií. Pre etické, ekonomické i praktické dôvody ju u nás nepoužívame. Pri takejto koži nevieme presne určiť zdravotnú históriu danej osoby a často ani vek a podobne." Aký kožný model teda používate? ,,Človeku je najbližšie prasa – či už srdcom, zložením tukov alebo aj kožou. Ako alternatívny model za ľudskú kožu ex vivo ju uznala aj Svetová zdravotnícka organizácia (WHO). Preto pri našich výskumoch používame kožu z uší šesťmesačných prasiat. Treba zdôrazniť, že prasa nebolo zabité na výskum, ale na mäso. Táto koža je tenká bez podkožného tuku a odoberá sa tesne po porážke prasiat pred obarením." Neprekáža pri testoch, že koža z prasaťa je mŕtva? "Nie je mŕtva. Mnohé metabolické procesy ešte prebiehajú, aj keď obmedzene. Aj keby sme robili s ľudskou kožou, bola by na tom rovnako. Prasacie kože spracujeme do dvoch-troch hodín od zabitia, potom ich zmrazíme na mínus 20 stupňov. Pri takej nízkej teplote sa podstatné vlastnosti kože zachovajú. Tesne pred pokusom kože opäť rozmrazíme." Má metóda in vitro porovnateľné výsledky ako in vivo? "Nič in vitro nie je stopercentne in vivo. Pri vhodnom vedení procesov je však medzi nimi blízka zhoda."  Je len niekoľko kozmetických látok, ktorých biologicky prospešný účinok pre kožu je naozaj vedecky potvrdený. Ja nedám dopustiť na koenzým Q10. Od ktorých látok chceme, aby sa dostali do hlbších vrstiev kože? "Sú to takzvané biologicky aktívne látky. Účinkujú na rozhraní liečiva a chemických látok. V koži by mali nejakým spôsobom ovplyvňovať živé bunky, ale nie inde." Ktoré to sú? "Je len niekoľko kozmetických látok, ktorých biologicky prospešný účinok pre kožu je naozaj vedecky potvrdený. Medzi ne patrí koenzým Q10 (ubichinón a ubichinol), beta-karotény, vitamíny A, E, C, pantenol, alantoín, extrakty a izoláty niektorých rastlín a morských rias, kyselina hyaluronová, určité aminokyseliny a iné." A vaša srdcovka? ,,Nedám dopustiť na koenzým Q10. Málokto vie, že ho máme v každej živej bunke nášho tela. A nielen my, ale aj všetky živé organizmy - živočíchy, rastliny či mikroorganizmy. Medzi ľuďmi nie je veľmi známy, napriek tomu, že sa v kozmetike využíva už zhruba 25 rokov." Prečo je dôležitý? "Jednoducho povedané, je to látka, ktorá ako iskra začína proces premeny energie z prijatej potravy na inú energiu, potrebnú na fungovanie jednotlivých orgánov. Najnáročnejšie na koenzým Q10 sú orgány  s veľkým výdajom energie: srdce, pľúca, mozog, svaly či pečeň. Aj koža je na energiu veľmi náročná, pretože sa musí stále obnovovať. Preto sa začal Q10 pridávať aj do kozmetických výrobkov." Takže každý krém s touto látkou podporuje regeneráciu kože? ",Koenzým Q10 je jednou z najdrahších látok v kozmetike. Aby účinkoval, mal by byť vo výrobku zastúpený aspoň v desatine percenta. Ak by ho tam toľko bolo, tak ten krém by bol žltkavý. Q10 je totiž žltý prášok, rozpustný v tuku. Mnohé krémy, ktoré tvrdia, že ho obsahujú, sú biele. To znamená, že obsahujú len stotinu alebo iné zanedbateľné množstvo tejto látky." Nemôže to výrobca oklamať farbivom? "Áno, môže. Ale aj toto žlté farbivo musí uviesť na obale. Ak je pri kréme s koenzýmom Q10 uvedené takéto farbivo, tak spotrebiteľ vidí, že výrobca niečo kamufluje. Ak nie je výrobok žltý, môže ísť pomaly o zavádzanie spotrebiteľa. Mnohokrát kozmetické výrobky nesú názov, ktorý im neprináleží. Látka, ktorá je zvýrazňovaná v marketingu, je tam len v smiešnych zanedbateľných hodnotách." Sú za takéto zavádzanie výrobcovia postihovaní? "Toto je stále nedoriešená záležitosť. Na jednej strane je zakázané zavádzať spotrebiteľa, na druhej strane je legislatíva v oblasti tvrdenia na obale v EÚ stále len odporúčaním. A to je z hľadiska jurisdikcie veľmi vágny pojem. Podľa Európskej únie musí byť kozmetika najmä bezpečná, to, či je účinná, ju už nezaujíma." Dá sa veriť označeniu na obaloch ako bio či natural? "Naturálna kozmetika znamená, že viac ako 90 percent surovín je prírodného pôvodu a nesmie obsahovať niektoré druhy látok ako podkožný tuk zo zvierat alebo niektoré vonné látky. Ale môžu sa používať naturálne produkty – mlieko, med a vajíčka. Ešte vyšším štandardom je organická kozmetika. Výrobca pri takomto výrobku musí vedieť preukázať, že rastliny, ktoré použil, boli pestované v ekologickom poľnohospodárstve.  Na obale si to však môžu uvádzať s certifikátom aj bez neho. Ja osobne však nie som zástancom „prírodnej kozmetiky“. Prečo? "Jednoznačný odpor proti chémii v kozmetike nie je dobrý. Žijeme v prostredí, ktoré priniesla dnešná doba. Exhaláty, pesticídy, smog. Nepoznáme životopis rastlín, ktorých extrakty sú použité do „prírodnej“ kozmetiky. Keby aj rástli v ekologickom kraji, môžu byť kontaminované napríklad kyslými dažďami. Nie syntetické zložky kozmetiky, ale práve rastliny sú neraz zdrojom alergénnych zložiek. Krátko povedané, prírodná kozmetika nie je to isté ako bezpečná kozmetika. Môj názor je, že všetko s mierou." Aké najväčšie chyby robia ľudia pri starostlivosti o pokožku? "Na prvom mieste je to nadmerné vystavovanie sa slnku, grimasy a príjem malého množstva vody. Aj študentom vždy hovorím, že kozmetika zvnútra je lacnejšia ako kozmetika zvonka, lacnejšie je zjesť kilo paradajok, ako si aplikovať kozmetický krém s betakaroténom alebo vitamínom A." Ktorý kozmetický prípravok by podľa vás mali používať všetci? "Zubnú pastu a mydlo." Aká je najlepšia ochrana pred slnkom? "Najlepšie je nechodiť na slnko. Najmä v tých najsilnejších hodinách, medzi jedenástou a treťou. Koža väčšiny z nás nie je geneticky uspôsobená odolávať agresívnemu slnku v trópoch a pri južných moriach." Ľudia však radi chodia na dovolenky a opaľujú sa. "Áno a pre kožu je to veľmi nezdravé, preto je nevyhnutné, aby používali ochranný prípravok s UV filtrami. Ak je to možné, chrániť by sa mali aj odevom. Deti do troch rokov nemajú čo robiť na prudkom slnku neoblečené. Mali by mať na sebe aspoň biele tričko s dlhým rukávom, čiapku so šiltom a slnečné okuliare." Prečo ľudia zanedbávajú ochranu pred slnkom? "UV filtre sú pomerne drahé a tomu zodpovedá aj cena finálnych výrobkov. Ľudí tiež otravuje natieranie. Mnohí ľudia sa nenatierajú obyčajným krémom ani doma po kúpeli, nieto ešte aby s tým strácali čas na pláži. Po tretie, nie všetky prípravky sa elegantne natierajú. Preto v dnešnej dobe vznikajú spreje. Riešením sú sprejové a penové opaľovacie prípravky." Podľa Európskej únie musí byť kozmetika najmä bezpečná, to, či je účinná, ju už nezaujíma. Čo ich ešte môže odrádzať? "Mohli počuť aj polemické názory na opaľovacie krémy. Prispievajú k tomu aj média neuváženým zveličovaním ich nebezpečia. Je pravda, že určité chemické UV filtre môžu prenikať do živých štruktúr kože. A toto práve skúmame aj my. Apelovali sme na zníženie jedného UV filtra (Benzofenón-3) v kozmetike a jeho zákaz na použitie do detskej kozmetiky." Dá sa tomuto prieniku zabrániť? "Dá, ak sa budú opaľovacie prípravky formulovať tak, aby sa nenanášali do živých štruktúr  kože. Želáme si teda opak toho, čo pri revitalizačnej kozmetike. Vyvíjajú sa nové UV flitre, ktoré majú veľké molekuly. Ak má totiž látka veľkú molekulu, tak do živých štruktúr neprenikne." Existujú opaľovacie prípravky s takýmito UV filtrami? "Áno, prípravky s fyzikálnymi filtrami – bielymi pigmentmi: oxidom titaničitým a oxidom zinočnatým. Sú výborné, lebo fungujú ako mikrozrkadielka – mechanické pigmenty, ktoré odpudzujú vodu a odrážajú slnečné lúče. Na rozdiel od chemických filtrov sa nerozpustia ani vo vode, ani v oleji a neprenikajú do kože. Zvyčajne však na koži zanechávajú nežiaduci biely povlak. Horolezcom takýto krém neprekáža, ale bežný človek nechce po pláži behať celý biely. V súčasnosti sa už vyrábajú aj mikronizované formy fyzikálnych UV filtrov, ktoré nezanechávajú biele nánosy." Čo znamená označenie SPF a číslo? "Sun protective factor – slnečný ochranný faktor. Číslo udáva koľkokrát môže byť človek na slnku dlhšie s kožou chránenou prípravkom, ako bez neho, kým nastane sčervenanie jeho kože. SPF sa stanovuje v rámci in vitro výskumu, ale musí byť potvrdený aj in vivo na ľudských dobrovoľníkoch. In vitro hodnoteniu SPF sa venujeme aj v našom výskumnom kolektíve." Ako sa stanovuje hodnota SPF in vivo? "Testami na dobrovoľníkoch rôzneho fototypu. Polovicu chrbta majú ošetrenú testovacím opaľovacím prípravkom,  druhá polovica je neošetrená. Chrbát sa cez 6 trubíc vystaví rôznym  dávkam UV žiarenia.  Na druhý deň odborník odčíta, pri akej dávke žiarenia sčervenala ošetrená a neošetrená koža. Ich pomer udáva hodnotu SPF. Napríklad pri hodnote 20 to znamená, že na kožu človeka s týmto fototypom môže po použití krému dopadnúť dvadsaťkrát viac žiarenia, kým sčervená." Tento text ste mohli čítať vďaka tomu, že platíte za obsah. Vážime si to.


Gál našiel nezrovnalosti v rozhodovaní o miliónovej zmenke

BRATISLAVA. Ministerstvo spravodlivosti našlo nezrovnalosti priamo v spise o zmenke v hodnote viac ako osem miliónov eur, v ktorom rozhodovala sudkyňa Zuzana Maruniaková. Novinárom to povedal minister Gábor Gál (Most-Híd) s tým, že ministerstvo kontroluje viacero spisov sudcov a sudkýň, u ktorých zasahovala v závere augusta tohto roka Národná kriminálna agentúra (NAKA). Konanie Maruniakovej podľa údajnej komunikácie z aplikácie Threema riadila bývalá štátna tajomníčka ministerstva Monika Jankovská. Obe budú zrejme onedlho čeliť disciplinárnemu stíhaniu, ktoré pripravuje ministerstvo. Podozriví sudcovia a sudkyne môžu prísť vysvetliť medializované informácie aj pred Súdnu radu Slovenskej republiky, ktorá ich pozvala na najbližšie neverejné zasadnutie v pondelok 14. októbra.„Preverujeme všetky spisy, v ktorých sa objavili informácie, že v nich mohlo byť rozhodované inak, ako podľa zákona. Našli sme nezrovnalosti aj v prípade kauzy zmenky,“ povedal Gál. Ministerstvo zatiaľ nekonkretizovalo, aké nezrovnalosti našlo v spise. O zmenke sa rozhodovalo na Okresnom súde Bratislava V ešte vlani na jar, pričom vyplatenie peňazí žiadal dnes už obvinený Marian Kočner. Za zmenky ručí v druhom rade televízia Markíza a najmä jej exriaditeľ Pavol Rusko. Bývalý šéf televízie tvrdí, že zmenky sú pravé a vyriešil nimi spor o televíziu z konca deväťdesiatych rokov minulého storočia. Maruniaková rozhodla v prospech Kočnera v apríli 2018. Ministerstvo spravodlivosti okrem iného kontroluje aj výberové konanie Maruniakovej na post sudkyne. Tá pracovala na ministerstve priamo pod Jankovskou. Ministerstvo spravodlivosti pripravuje podnet aj na bývalú štátnu tajomníčku Jankovskú. Podľa ministra Gála totiž klamala, keď opakovane tvrdila, že nebola vo vile v Chorvátsku, ktorá patrí advokátovi Radomírovi Bžánovi. Návštevu Jankovskej pritom pre Denník N potvrdil samotný Bžán. Právnik Bžán sa stal známym najmä potom, ako zastupoval Slovensko v prípade vodného diela Gabčíkovo, za čo žiadal odmenu v desiatkach miliónoch eur. V prípade Maruniakovej bude Gálov podnet nadviazaný zrejme priamo na jej rozhodovaciu činnosť.Maruniaková je v súčasnosti na materskej dovolenke, Jankovská ihneď po nástupe na Krajský súd v Bratislave oznámila práceneschopnosť. Známe je už aj uznesenie vyšetrovateľa, na základe ktorého zasiahla voči sudcom polícia. V prípade vznikol aj špeciálny vyšetrovací tím s názvom Hmla.


Vysoké príjmy europoslancov sú dôvodom nedôvery ľudí, tvrdí Danko

Zaoberať sa chce aj zdaňovaním vojenských a policajných pridelencov či veľvyslancov.

BRATISLAVA. Zdanenie platu slovenských europoslancov bude témou dňa, nie je totiž možné, aby zarábali aj štvornásobne viac ako slovenský premiér. Vedie to potom k nedôvere ľudí v EÚ. V nedeľňajšej diskusnej relácii TA3 V politike to povedal predseda Národnej rady (NR) SR Andrej Danko (SNS), podľa ktorého je potrebné sa zaoberať zdaňovaním aj vojenských a policajných pridelencov či veľvyslancov. "Chcem, aby Slovensko malo konečne jeden systémový zákon, aby tu neboli teátra ku koncu roka, že poslanci Národnej rady si chcú zdvíhať platy, lebo sú tu také anomálie v štáte a šialené mzdy u niektorých ľudí, že tu rozum zastáva," povedal Danko. Mesačný plat europoslanca sa podľa neho môže pohybovať až na úrovni 16.000 eur, pričom uviedol, že plat premiéra SR je okolo 4000 eur a jeho čistý plat 2300 eur. Pri komplexnom riešení odmeňovania ústavných činiteľov a nominantov štátnej správy sa podľa neho treba pozrieť na zdanenie nielen europoslancov, ale aj niektorých ľudí na ambasádach v zahraničí. "Máme niektorých štátnych nominantov v podnikoch, ktorí dostávajú zlaté padáky. Tieto veci chceme riešiť. Chceme, aby bol vytvorený systém odmeňovania ľudí aj v štátnych podnikoch. Chcem viazať ich odmenu k tomu, aby boli hospodárske výsledky," vysvetlil s tým, že je v tejto veci ešte potrebná diskusia. Líder opozičnej SaS a europoslanec Richard Sulík odmietol tvrdenia o plate 16.000 eur. Plat europoslanca sa podľa neho hýbe na úrovni 6600 eur. "Keď je problém s peniazmi u iných, treba riešiť iných a nie europoslancov. Ak však prídu takéto návrhy, že ideme dodaniť europoslancov, aby všetci na Slovensku platili rovnako, ja s tým súhlasím," uviedol. Keď sa ekonomike darí, neexistuje podľa Sulíka ďalší dôvod, aby zostali platy poslancov NR SR zmrazené. "Keby to malo byť dokopy veľa peňazí, radšej znížme počet poslancov a majme ich lepšie zaplatených," podotkol. Ani slovenský premiér by podľa predsedu SaS nemal zarábať 4000 eur. Danko zároveň informoval, že sa pripravujú osobitné odvody pre obchodné reťazce z hľadiska získania zdrojov na podporu slovenských potravinárov a pôdohospodárov. V tomto smere je podľa neho vzorom Maďarsko. Predseda parlamentu podotkol, že dôležitou témou bude aj potreba reformy sociálnych dávok. Systémová zmena je podľa Danka potrebná aj v prípade zákona o politických stranách, kde je nutné nastaviť reálnu kontrolu a zodpovednosť za politické strany. Sulík však tvrdí, že kritériá sú už dnes nastavené prísne, prospel by však lepší dohľad nad ich dodržiavaním.


Francúzsko zaplatí pokutu za ohrozenie maloletého migranta

Ako 12-ročný strávil bez sprievodu šesť mesiacov v utečeneckom tábore v meste Calais.

PARÍŽ. Európsky súd pre ľudské práva (ESĽP) vo štvrtkovom rozhodnutí udelil Francúzsku pokutu vo výške 15.000 eur, ktorú má zaplatiť afganskému migrantovi za to, že mu nezabezpečilo potrebnú ochranu, keď ako 12-ročný strávil bez sprievodu šesť mesiacov v provizórnom utečeneckom tábore v meste Calais. Informovala o tom agentúra AP. Džamíl Chán z Afganistanu sa do Európy dostal cez Lamanšský prieliv v marci 2016 a momentálne žije v Birminghame. Európsky súd pre ľudské práva rozhodol, že nie je presvedčený o tom, že francúzske úrady urobili všetko preto, aby tohto chlapca ochránili. Súd rozhodol, že orgány porušili európsky dohovor o ľudských právach, ktorý zakazuje neľudské a ponižujúce zaobchádzanie.


Severokórejská loď podozrivá z porušovania sankcií zakotvila v teritóriu USA

PAGO PAGO. Severokórejská nákladná loď, ktorú Spojené štáty zhabali pre podozrenie z porušenia medzinárodných sankcií, doplávala do amerického teritória. V prístave Pago Pago na Americkej Samoe ju podrobia úradnej kontrole. Ako podozrivé plavidlo ju zadržalo indonézske námorníctvo v apríli v indonézskych vodách. Plavba z Indonézie trvala približne tri týždne a Americkú Samou v južnom Tichom oceáne vybrali pre "jej strategickú polohu", uviedla predstaviteľka Pobrežnej stráže Spojených štátov Amanda Wyricková. "Rovnako máme dobrý a pevný vzťah a partnerstvo s vládou Americkej Samoy," dodala. Americká vláda vyslala do Samoy svoj inšpekčný tím. Ako dlho bude kontrola trvať, Wyricková neuviedla. Loď Wise Honest prepravovala niekoľko rokov hnedé uhlie z Ruska do Severnej Kórey. Porušením medzinárodných sankcií však bolo až to, keď opravu lode a nákup nového zariadenia pre ňu Severná Kórea financovala prostredníctvom amerických bánk. Aby sa jej to v režime sankcií vôbec podarilo, vo všetkej dokumentácii uvádzala ľstivo ako krajinu pôvodu plavidla namiesto Severnej Kórey iné štáty.


Rusko je hrozbou pre mier, tvrdí poľský veľvyslanec pri NATO

Rusko predstavuje podľa poľského veľvyslanca skutočnú hrozbu pre NATO.

VARŠAVA. Poľský veľvyslanec pri NATO Tomasz Szatkowski vyjadril v pondelok presvedčenie, že Rusko predstavuje skutočnú hrozbu pre NATO a mier, informovala agentúra PAP. Szatkowski v rozhovore pre Tretí kanál poľského rozhlasu (PR3) uviedol, že "hrozba zo strany Ruska je nepochybne skutočná". V súvislosti s konaním Ruska zdôraznil potrebu opatrnosti a ostražitosti. Szatkowski mal podľa svojich slov na mysli porušovanie medzinárodného práva, násilie a rozsah medzištátneho konania, ako napríklad v súvislosti so situáciou v Gruzínsku a na východe Ukrajiny. Modernizácia ruských ozbrojených zložiek sa podľa neho začala už pred vypuknutím konfliktov na Ukrajine a v Gruzínsku.


Danko vidí ďalšie porušenie koaličnej dohody, tentoraz pre Kažimíra

BRATISLAVA. Pomalý výber nového ministra financií vyvolal ďalšiu roztržku v koalícii. Šéfovi SNS Andrejovi Dankovi sa totiž nepáči, že Smer zatiaľ neoznámil, kto nahradí Petra Kažimíra, ktorý sa od júna stane guvernérom Národnej banky Slovenska. Jeho ďalšie pôsobenie na doterajšej funkcii je podľa SNS porušením koaličnej dohody. „Politická dohoda znela, že Peter Kažimír sa nebude priamo zúčastňovať zostavovania štátneho rozpočtu na rok 2020,“ uviedol Danko v stanovisku pre agentúru Sita. Strana tiež vyzýva premiéra Petra Pellegriniho (Smer-SD), aby čo najskôr navrhol nového šéfa rezortu financií. „Ak by sme vedeli, čo sa bude diať, nemohli by sme súhlasiť s predčasnou voľbou guvernéra NBS,” dodal Danko. Premiér Peter Pellegrini a poslanci Smeru sa vo víkendových diskusiách vyjadrovali v duchu, že na hľadanie nového ministra má strana ešte čas. „Nemali sme mať ešte žiadneho nového ministra financií, Peter Kažimír je zatiaľ legitímnym ministrom financií a bude ním minimálne do svojho nástupu na guvernéra,“ vyhlásil v relácii TV Markíza podpredseda Smeru Richard Raši. Podobne aj Pellegrini naznačil, že diskusie v rámci strany o náhradníkovi ešte len prebiehajú. V hre o post ministra financií je šéf finančného výboru v parlamente Ladislav Kamenický, či bývalý šéf finančnej správy František Imrecze. Na Dankove slová o porušovaní koaličnej dohody reagoval Smer zmierlivo. „Určite si nebudeme s koaličným partnerom posielať odkazy cez médiá. Priestor na diskusiu vidíme za jedným koaličným stolom,“ odkázal hovorca Smeru Ján Mažgút. Most-Híd sa k roztržke v koalícii zatiaľ nevyjadril. Národniari zároveň požadujú znižovanie daní z príjmu právnických osôb, zníženie DPH pre tlačené médiá, zníženie DPH na potraviny na 10 percent či zrušenie koncesionárskych poplatkov pre seniorov. SNS tvrdí, že tieto zákony zaradí na priame rokovanie Národnej rady bez odobrenia koaličných partnerov. „Slovenská národná strana už dlhodobo kritizuje, že politická strana Smer mediálne komunikuje veci, ktoré nie sú koalične dohodnuté. Poslednými príkladmi je zastropovanie veku odchodu do dôchodku, či nárast minimálnej mzdy na 600 eur," uviedol Danko. "Keďže koaličný partner naďalej prichádza s takýmto spôsobom komunikácie, v SNS sme sa rozhodli pristúpiť k priamym návrhom zákonov do parlamentu," povedal ďalej Danko. Podľa jeho vyjadrenia mu prekáža aj fakt, že pri zostavovaní vlády bolo dohodnuté, že v prípade dobrej kondície štátnych financií budú znižované dane. „SNS sa už podarilo s maximálnym vypätím síl znížiť DPH na ubytovacie služby na desať percent, zvýšiť paušálne výdavky pre živnostníkov, zrušiť daňové licencie, zabezpečiť vyplácanie odmeny pre zamestnancov formou 13., 14. platu oslobodeného do výšky 500 eur od odvodov a daní. Dohoda však bola, že každý rok dôjde k zníženiu dane z príjmov o jedno percento, k čomu zatiaľ nedošlo,” povedal Danko. Šéf SNS aj napriek tomu verí, že na najbližšej koaličnej rade budú niektoré témy vyjasnené a koalícia bude fungovať. Napriek tomu neplánuje ustúpiť pri prijatí zákonov z dielne jeho strany o znížených daniach. Predstavitelia Smeru avizované návrhy SNS označili za dobré, avšak pýtali sa, kde na ne štát zoberie peniaze. Zvýšené výdavky totiž bude nutné niekde kompenzovať. "Stále je platná koaličná zmluva. O zásadných návrhoch musí rokovať Koaličná rada," uviedol Raši k Dankovej iniciatíve. Podľa neho "ak sa budú tieto výborné návrhy prejednávať, určite sa budú hľadať riešenia, kto a skadiaľ ichzaplatí". povedal Raši. Pellegrini doplnil, že podobných iniciatív bude už zrejme v ďalšom období viac, keďže o rok budú parlamentné voľby a aj koaličné strany budú mať záujem presadiť viac svojej politiky.


V mestskom derby Manchester United vyradil City, Chelsea v pohári skončila

O víťazstve United rozhodol jediným gólom v zápase Juan Mata. Nad sily Chelsea bol West Ham United.

LONDÝN. Futbalisti Manchestru United postúpili do štvrťfinále anglického Ligového pohára (EFL Cup). V stredajšom súboji štvrtého kola zdolali mestského rivala Manchester City 1:0. Jediným úspešným strelcom na Old Trafforde bol v 54. minúte Juan Mata. Derby sa hralo aj v Londýne. West Ham v ňom zdolal FC Chelsea 2:1. Do streleckej listiny sa zapísali Cheikhou Kouyate a Edimilson Fernandes, v závere za hostí znížil Gary Cahill. Southampton - Sunderland 1:0 (0:0) Gól: 66. Boufal West Ham United - FC Chelsea 2:1 (1:0) Góly: 11. Kouyate, 48. Fernandes - 90.+ Cahill Manchester United - Manchester City 1:0 (0:0) Gól: 54. Mata Liverpool - Leeds United Manchester United - West Ham Hull City - Newcastle Arsenal - Southampton


Pätina ľudí si myslí, že ekonomická situácia Slovenska sa zlepšila

Zisťovanie Spotrebiteľský barometer, ktoré sa uskutočnilo v januári 2017, mapovalo mienku občanov o hospodárskej situácii na Slovensku.

BRATISLAVA. Podľa mienky 22 % občanov sa hospodárska situácia na Slovensku za posledných 12 mesiacov vcelku zlepšila, 38 % odpovedajúcich si myslí, že je rovnaká a 33 % opýtaných je presvedčených, že sa zhoršila. Vyplýva to z aktuálneho prieskumu Štatistického úradu (ŠÚ) SR. Zisťovanie Spotrebiteľský barometer, ktoré sa uskutočnilo v januári 2017, mapovalo mienku občanov o hospodárskej situácii na Slovensku, zaoberalo sa sebareflexiou finančných pomerov domácností a priblížilo investičné zámery obyvateľstva. Pri očakávaniach do budúcnosti sa 18 % opýtaných vyjadrilo, že v nasledujúcich 12 mesiacoch sa podľa ich názoru hospodárska situácia v SR vcelku zlepší. Takmer dve pätiny oslovených občanov (38 %) sú presvedčené, že hospodárska situácia zostane rovnaká a necelá tretina (30 %) počíta so zhoršením. Pri hodnotení doterajšieho vývinu spotrebiteľských cien 25 % respondentov tvrdí, že aktuálne ceny sú rovnaké ako pred rokom. Približne dve pätiny (43 %) oslovených si myslia, že ceny tovarov a služieb na Slovensku sa za posledných 12 mesiacov trochu zvýšili, stredne sa zvýšili podľa 14 % opýtaných a 5 % je mienky, že sa zvýšili výrazne. Názor, že sa ceny znížili, mal 7-% zastúpenie. Viac ako polovica opýtaných (57 %) očakáva v budúcnosti zvyšovanie cien tovarov a služieb. Počas nasledujúcich 12 mesiacov 12 % oslovených občanov predpovedá pomalšie tempo zvyšovania cien ako doteraz, podľa mienky 29 % respondentov sa ceny budú zvyšovať rovnakým tempom ako doposiaľ a 16 % odpovedajúcich predpokladá, v porovnaní so súčasným stavom, rýchlejšie zvyšovanie cien. Približne štvrtina (26 %) účastníkov prieskumu prognózuje ustálenú cenovú hladinu a 3 % respondentov očakávajú jej znižovanie. Nezamestnanosť na Slovensku sa v nasledujúcich 12 mesiacoch podľa mienky 34 % respondentov vcelku zníži, rovnaká časť účastníkov prieskumu (34 %) zastáva názor, že zostane rovnaká a menej ako štvrtina (24 %) odpovedajúcich počíta s jej zvýšením.


Dva úseky severnej časti diaľnice D1 budú od soboty uzavreté

Polícia varuje motoristov pred uzávierkou dvoch diaľničných úsekov diaľnice D1.

BRATISLAVA. Polícia upozorňuje vodičov cestujúcich po severnej D1 na uzávierku dvoch diaľničných úsekov diaľnice D1 v nižšie uvedených čiastkových termínoch a úsekoch. Úplná uzávierka vyššie uvedených úsekov diaľnice D1Levoča – Spišské Podhradie (vrátane tunela Šibenik) a diaľnice D1 Beharovce – Široké (vrátane tunela Branisko) bude z dôvodu pravidelnej  údržby a vykonania servisných a technologických činností v tuneloch Šibenik a Branisko a vykonania ostatných stavebných a mimoriadnych prác v tuneloch a na diaľnici D1.


Poradie a výsledky na Okolo Švajčiarska 2019

Pozrite si priebežné poradie na podujatí Okolo Švajčiarska 2019, na ktorom súťaží aj Peter Sagan.

15. jún 2019: 1. etapa - Rohan Dennis 16. jún 2019: 2. etapa - Luis León Sánchez 17. jún 2019: 3. etapa - Peter Sagan 18. jún 2019: 4. etapa - Elia Viviani 19. jún 2019: 5. etapa - Elia Viviani 20. jún 2019: 6. etapa  21. jún 2019: 7. etapa  22. jún 2019: 8. etapa  23. jún 2019: 9. etapa


Premiér Mitsotakis privítal plánované stretnutie gréckych a tureckých lídrov Cypru

Cyperský prezident Nikos Anastasiadis hovoril o potrebe nájsť riešenie, ktoré zaručí práva tureckých aj gréckych Cyperčanov.

ATENY. Grécky premiér Kyriakos Mitsotakis privítal v pondelok pripravované stretnutie lídrov gréckej a tureckej časti Cypru, ktorí sa majú venovať možnosti obnovenia rozhovorov o zjednotení. Informovala o tom agentúra DPA.   Cyperský prezident Nikos Anastasiadis po stretnutí podľa štátneho rozhlasu a televízie (RIK) povedal, že "je potrebné nájsť riešenie, ktoré zaručí práva tureckých aj gréckych Cyperčanov". Anastasiadis sa má s lídrom cyperských Turkov Mustafom Akincim stretnúť 9. augusta v Nikózii. Cyprus bol rozdelený v roku 1974 po tureckej invázii, ktorú spustil prevrat v Grécku. Niekoľko mierových snáh o znovuzjednotenie ostrova zlyhalo. Posledné kolo rozhovorov sa skončilo v júli 2017. Krajina vstúpila do Európskej únie v roku 2004, zákony Únie však platia len v južnej časti ostrova, ktorú má pod kontrolou medzinárodne uznaná vláda. Tzv. Severocyperskú tureckú republiku (SCTR), ktorá sa rozprestiera v severnej časti ostrova, uznáva len Ankara. Napätie v súčasnosti zvyšujú spory medzi Nikóziou a Aténami o bohaté podmorské ložiská zemného plynu v okolí Cypru. Turecko začiatkom júla vyhlásilo, že bude pokračovať v prieskumných vrtoch pri brehoch Cypru i napriek tomu, že ho Európska únia vyzvala, aby svoje "ilegálne aktivity" zastavilo.


Za haváriou pri Smolensku bolo podľa poľského ministra obrany Rusko

Macierewicz je už roky najhlasnejším stúpencom teórie, že za tragédiou stojí Moskva.

VARŠAVA. Poľský minister obrany Antoni Macierewicz vo štvrtok zopakoval, že v havárii lietadla s poľskou vládnou delegáciou nad územím Ruska, pri ktorom prišiel o život okrem iných aj bývalý poľský prezident Lech Kaczynski, malo podľa neho prsty Rusko. Macierewicz tak reagoval na kritiku zo strany ruského prezidenta Vladimira Putina, ktorý počas štvrtkovej tlačovej konferencie odkázal poľským politikom, aby haváriu lietadla už ďalej nevyšetrovali a aby už "dospeli". Podľa Macierewicza Putin nehovorí pravdu ani v tom, že na palube lietadla nebol pred haváriou zaznamenaný žiaden výbuch, čo podľa ruského prezidenta ukazuje, že šlo o nešťastnú náhodu. Macierewicz tvrdí, že výbuchy na palube boli, a to hneď dva. Poľský minister obrany Putinovi odkázal, že "by mal nabrať odvahu a prevziať zodpovednosť za to, čo sa stalo". Rusko podľa neho skrýva pravdu, čo je vidno okrem iného aj z toho, že odmieta poskytnúť na nahliadnutie trosky lietadla či čierne skrinky. Nešťastie sa odohralo v apríli 2010 pri meste Smolensk na západe Ruska a zahynulo pri ňom 96 ľudí vrátane poľského exprezidenta Kaczynského a jeho manželky. Tragédiu vyšetrovali komisie poľských aj ruských odborníkov a obe sa zhodli na tom, že šlo o nešťastie, ktoré bolo zapríčinené chybou posádky lietadla. Poľská komisia čiastočne vinila aj pracovníkov ruského strediska letovej kontroly. Poľská jednofarebná vláda strany Právo a spravodlivosť, ktorú vedie exprezidentov brat Jaroslaw Kaczynski, nedávno vyšetrovanie havárie obnovila a poverila ním komisiu, ktorú vedie práve minister obrany Macierewicz. Minister je už roky najhlasnejším stúpencom teórie, že za haváriou poľského vládneho lietadla stojí Rusko. Paradoxne práve o Macierewiczovi sa v poľskej tlači objavujú nepotvrdené informácie, podľa ktorých by mohol byť napojený na ruskú tajnú službu a to, akým smerom vedie vyšetrovanie havárie, by mohlo byť len spravodajskou hrou, ktorej cieľ je zatiaľ nezrozumiteľný. Putin vo štvrtok k tejto kauze vyhlásil, že úvahy o role Ruska v havárii sú postavené na vode, keďže na palube lietadla neboli zaznamenané žiadne výbuchy. "Potvrdili to experti v Poľsku aj v Rusku," povedal Putin. "Je to tragédia, katastrofa, smútili sme všetci," dodal a poľským politikom otcovsky odkázal: "Otočte stránku, dospejte už!"


Vybrané základné školy budú učiť obranu proti extrémizmu

Žiaci by si mali uvedomiť, že ľudia sú rovnoprávni, aj keď nie sú rovnakí.

BRATISLAVA. Na štyroch vybraných základných školách na Slovensku sa budú do konca decembra realizovať hodiny zamerané na prevenciu extrémizmu v školskom prostredí. Cieľom je prispôsobiť šesť vyučovacích hodín, ktoré sú akýmsi tréningom pre žiaka vo veku deväť až 11 rokov, aby vedel reagovať či brániť sa, pokiaľ sa dostane do akejkoľvek situácie spojenej s extrémizmom. Po týchto hodinách v testovacej fáze bude nasledovať vytvorenie komplexného metodického a didaktického materiálu, ktorý by mal podporiť učiteľov na akýchkoľvek školách. Učiteľ tak môže na rôznych predmetoch pomocou tohto materiálu viesť žiakov k vytvoreniu si názoru na extrémizmus a posilniť jeho kompetencie a pocit bezpečnosti pri akomkoľvek kontakte s extrémizmom. "Spôsob, ako eliminovať extrémizmus, neexistuje. Jednou z možností je viesť otvorené diskusie na danú tému už v základných školách," povedala generálna riaditeľka Metodicko-pedagogického centra Kamila Jandzíková. Podľa nej si žiaci musia uvedomiť, že ľudia sa rodia a po celý život zostávajú rovnoprávni, aj keď nie sú rovnakí. "Rôznosť ľudí však nie je hendikep, naopak, je to obohatenie," dodala. Projekt je súčasťou medzinárodného programu Vzdorujeme extrémizmu v rámci programu Erasmus+. Projekt sa realizuje v spolupráci s vybranými školami vo Walese a Nemecku.


Erdogan smeruje do Paríža, pred odletom pochválil partnerstvo s Francúzskom

Macron sa chce v spoločnej diskusii venovať aj otázke ľudských práv a slobode tlače v Turecku.

ISTANBUL. Turecký prezident Recep Tayyip Erdogan pochválil v piatok pred svojou návštevou Paríža "silné partnerstvo" svojej krajiny a Francúzska. "Francúzsko je krajina, ktorej názory a postoje k regionálnym aj celosvetovým výzvam sa do veľkej miery zhodujú s našimi," povedal Erdogan pred odletom z Istanbulu do Paríža, kde sa má stretnúť s francúzskym kolegom Emmanuelom Macronom. Erdogan podniká svoju prvú cestu do Francúzska od potlačeného prevratu z roku 2016, po ktorom nasledovali tvrdé zásahy proti odporcom vlády. Turecké orgány odvtedy zatkli približne 50-tisíc ľudí a 110-tisíc ďalších prepustili z práce vo verejnom sektore. Obaja lídri budú podľa očakávania diskutovať o širokej škále problémov, od postoja Európy k islamu až po štatút mesta Jeruzalem a boj proti terorizmu, pripomenuli tlačové agentúry DPA a AP. Macron sa chce podľa vyhlásenia Elyzejského paláca venovať v spoločnej diskusii aj otázke ľudských práv a slobode tlače v Turecku. Približne 30 aktivistov z francúzskej organizácie Reportéri bez hraníc uskutočnilo v piatok protest pred tureckým veľvyslanectvom v Paríži, pričom držalo v rukách fotografie žurnalistov väznených v Turecku. Po roku slovných potýčok medzi Tureckom a viacerými členskými štátmi Európskej únie sa Erdogan na konci roka 2017 vyslovil za zlepšenie vzájomných diplomatických vzťahov s týmito európskymi krajinami. Podľa jeho vyjadrenia z konca decembra musí Ankara "znížiť počet (svojich) nepriateľov a zvýšiť počet priateľov". Napätie medzi Ankarou a viacerými európskymi krajinami eskalovalo po tom, ako tamojšie úrady zabránili tureckým ministrom, aby tam uskutočnili politické zhromaždenia pred aprílovým tureckým referendom o zmenách v ústave. Erdogan následne ostro kritizoval svojich európskych partnerov, opakovane ich obviňoval z rasizmu či podpory terorizmu a prirovnával ich k nacistom. Európske štáty zase poukazovali na zhoršujúci sa stav v oblasti dodržiavania ľudských práv a demokratických princípov v Turecku. Francúzsko však udržiava úzke kontakty s Tureckom okrem iného v súvislosti so situáciou v Sýrii a inými otázkami bezpečnostnej politiky v danom regióne. Macron naposledy hovoril s Erdoganom telefonicky ohľadne rozhodnutia amerického prezidenta Donalda Trumpa uznať Jeruzalem za hlavné mesto Izraela.


AKTUALIZOVANÁ O 17:00 O PRIJATÉ OPATRENIABitku v bratislavskom autobuse kamery nenahrali

Vallo sľubuje, že kamery budú hlavne v nočných spojoch.

BRATISLAVA. Primátor Matúš Vallo sľubuje zlepšenie bezpečnosti MHD. Opatrenia chce prijať po incidente v autobuse číslo 83, v ktorom dostal bitku manželský pár. Polícia hľadá svedkov, lebo v ňom chýbali kamery. Bezpečnosť cestujúcich by podľa primátora mohlo zlepšiť, keby boli všetky dopravné prostriedky vybavené kamerami. Bitku však dostávajú aj šoféri. "Incident sa, bohužiaľ, odohral v starom autobuse, ktorý takouto kamerou ešte vybavený nebol," napísal primátor, ktorý pritom chce, aby viac ľudí využívalo bratislavskú MHD. Kamery ale podľa neho budú jednou z podmienok veľkého nákupu nových vozidiel, ktorý v blízkom čase pripravujú. Bezpečnostné zložky by tiež mali mať online spojenie s vozidlom MHD, v ktorom sa krízová situácia odohráva. Po porade s ľuďmi z Dopravného podniku a magistrátu primátor informoval, že sa budú snažiť kamerovým systémom vybaviť všetky nočné linky, kde je zvýšené riziko takýchto incidentov. Nie všetky "nočáky" totiž dnes majú kamery. "Rovnako už v krátkom čase v spolupráci s políciou aj mestskou políciou príde k prehodnoteniu predpísaného postupu vodičov v prípade, že sa nejaký incident vo vozidle odohráva," povedal hovorca magistrátu Peter Bubla. Podľa vedenia mesta bude potrebné aj rýchly príchod polície na miesto činu. "Tu hľadáme spôsob, ako verejnosť môže privolať hliadku aj bez toho, aby sa priamo vystavila ohrozeniu reálnym alebo potenciálnym agresorom. Mestská polícia aj pre tieto prípady buduje svoju špeciálnu zásahovú jednotku." Manželský pár dostal bitku vo večernom spoji číslo 83 po tom, čo napomenul skupinku štyroch cestujúcich. Problém nastal ešte 22. mája. "Medzi 23.00 až 23.30 hod, počas cestovania autobusom linky 83 zo zastávky SAV na zastávku Damborského sa skupinka štyroch doposiaľ neznámych cestujúcich správala hlučne, robila neporiadok a rozhadzovala po autobuse rôzne veci," uviedla bratislavská polícia. Manželský pár vo veku 50 rokov a 52 rokov podľa policajtov túto skupinku slušne napomenul, na čo muži reagovali útokom. "Viacerými údermi do oblasti tváre spôsobili poškodeným rôzne zranenia a zlomeniny v oblasti tváre, pričom bezprostredne po skutku autobus opustili a utiekli na neznáme miesto," napísala polícia. Ženu museli hospitalizovať. Polícia hľadá svedkov konfliktu. Podľa jej informácií sa v autobuse nachádzalo asi 20 ľudí, no hliadka po príchode našla len dispečera MHD a vodiča autobusu. Bratislavčanov incident pobúril a na sociálnej sieti žiadali zverejnenie kamerového záznamu. Ten však neexistuje. Problém s bezpečnosťou v bratislavskej MHD pritom nebol ojedinelý. V januári na šoféra autobusu strieľal vodič osobného auta po nedorozumení na križovatke v Ružinove. Vlani v októbri zase ďalší vodič skončil v nemocnici po tom, čo sa snažil na konečnej zobudiť cestujúceho. Podobný konflikt ako ten spred týždňa sa stal aj v januári 2015 v Prešove, kde tiež jeden z cestujúcich napomenul trojicu výtržníkov. Traja mladíci ho tak začali biť a kopať, za čo skončili vo väzbe. Zostali v nej niekoľko mesiacov, súd ich nakoniec uznal vinnými a tresty odložil na podmienku. Konflikt kamera zaznamenala.


Turecko plánuje pokračovať v ťažbe pri Cypre napriek sankciám

ANKARA. Sankcie Európskej únie voči Turecku nezabránia krajine v ďalšom úsilí o ťažbu uhľovodíkov pri ostrove Cyprus. Vyhlásilo to v utorok turecké ministerstvo zahraničných vecí. Ministri zahraničia krajín EÚ v pondelok schválili sankcie voči Turecku pre vrty zamerané na ťažbu plynu v mori, kde má Cyprus exkluzívne ekonomické práva. Ministri uviedli, že sa prerušujú rokovania o dohode o leteckej doprave. Zároveň ministri požiadajú Európsku investičnú banku, aby "prehodnotila" poskytovanie úverov Turecku. Okrem toho schválili návrh Európskej komisie, aby sa znížila finančná pomoc Turecku v budúcom roku a upozornili, že sa pracuje na ďalších opatreniach.Turecké ministerstvo zahraničia vo vyhlásení uviedlo, že Európska únia sa nezmienila o cyperských Turkoch a konala, ako keby "neexistovali". Turecký rezort diplomacie EÚ obvinil z "predsudkov a zaujatosti". "Rozhodnutie, ktoré prijala Rada ministrov zahraničných vecí EÚ na včerajšom zasadaní, nijakým spôsobom neovplyvní odhodlanie našej krajiny pokračovať v aktivitách v oblasti uhľovodíkov vo východnom Stredomorí," uviedol turecký rezort diplomacie. Ministerstvo dodalo, že Turecko je odhodlané chrániť svoje práva a práva cyperských Turkov.


Ľudí ako je Matovič zastaví len kazajka, povedal Danko

Predseda parlamentu si od zmeny poriadku sľubuje kultivovanejšie rokovania v parlamente.

BRATISLAVA. Nový rokovací poriadok nezastaví ľudí, ako je Igor Matovič (OĽaNO-NOVA), zastaví ho len kazajka. Tá sa ale do rokovacieho poriadku zakomponovať nedá. Povedal to na utorkovej tlačovej konferencii predseda Národnej rady SR Andrej Danko (SNS), ktorý zárove�? označil Matovičovo hnutie za sektu a vyhlásil, že štát nemôžu riadiť ľudia ako súčasní lídri opozície. "Igora Matoviča zastaví iba kazajka a tú nemôžem dať do rokovacieho poriadku. Sú typy ľudí, ktorých zastaví len kazajka. Konkrétne ten pán M., predseda Obyčajných ľudí, je ten človek. A to, žiaľ, rokovák neznesie," vyhlásil predseda parlamentu a SNS. Danko priznal, že sa snažil vyprovokovať Matoviča svojím vystúpením, aby ukázal jeho pravú tvár. "Mohli ste počuť, ako Igor Matovič kričal, že predseda Národnej rady je špina, že ma zničí, zlikviduje. To je jeho skutočná tvár a politika, akú robí," uviedol Danko. Tvrdí, že len reagoval na predchádzajúce Matovičove útoky, ktorý ho opakovane označil za skunka, ktorý príde a všetko zasmradí. "Taký lump, akým je Igor Matovič, ma nebude urážať," zdôraznil Danko. Od svojej zmeny rokovacieho poriadku, ktorá prináša obmedzenia pre poslancov a silnejšie právomoci šéfa parlamentu, si Danko sľubuje kultivovanejšie a efektívnejšie rokovania pléna. Priznáva však, že nezabráni slovným útokom a urážkam. Danko pripúšťa zmeny v jeho návrhu, ktoré môžu prísť v druhom čítaní. Nevie si však predstaviť, s akou opozíciou by mal hľadať široký konsenzus. "Široký konsenzus? S kým? Veď opozícia neexistuje," vyhlásil predseda parlamentu, ktorý je pripravený bojovať proti hnutiam ako OĽaNO-NOVA. To označil za sektu. "Netajím sa tým, že budem bojovať so zhlukmi náhodných ľudí skrytých v sektách, ktoré sa nazývajú hnutia, ktorých zneužíva ich líder, ktorý nevie, čo je politická zodpovednosť. Pretože si myslím, že štát nemôžu riadiť súkromné eseročky a ľudia, akými sú lídri súčasných opozičných strán," uzavrel Danko. V šestnásťminútovom vystúpení v parlamentnej rozprave k zmene rokovacieho poriadku sa šéf Národnej rady pustil do Igora Matoviča. Matovičovi adresoval poznámku, ktorá rozhorčila celú opozíciu. „Je to ťažké nemať dostatok lásky v detstve,“ povedal s tým, že z Matoviča ide zlo. „Urobil som poriadok s ľuďmi, ako bol Slota,“ povedal Danko s tým, že taký poriadok urobí aj v parlamente. Na úvod svojho prejavu Danko povedal, že rozdiel medzi opozičnými a koaličnými poslancami je v slovníku, akým sa v sále vyjadrujú. „V mene poslancov koalície dávam odkaz, že všetci vyvrheli budú potrestaní. Často zneužívate deti, vaše mítingy spôsobili skrvavenie ľudí, jeden z vás vyfackal človeka. Čo by ste povedali Dankovi, keby po mítingu ostala skrvavená žena?“ adresoval opozičným stranám OĽaNO a SaS šéf parlamentu. Ako povedal, on sa snaží SNS dostať hore. Skritizoval, že opozícia sú zhluky náhodných ľudí. Igor Matovič počas jeho slov vykrikoval v sále a Danko sa mu smial. Danko dodal, že v pléne sú opoziční hulváti, ktorí sa vyhrážajú kolegom a vyšetrovateľom. „Mam toho plné zuby, urážok, tlačoviek ku všetkému, nech koná systém, ale na to musí nejaký vôbec fungovať. Skúsme racionálne hovoriť o rokovacom poriadku, ktorý vznikol na základe mojej iniciatívy a v spolupráci s ľuďmi, ktorí tu 20 rokov pracujú,“ povedal vo svojom vystúpení. „Sami hovoríte, že nie sme hrdí, odborní, slušní, ale pozrite, ako vy vystupujete,“ adresoval opozícii. „Zneužívate deti, kauzy, aby ste upútavali. Dnes, keď parlament potrebuje prijímať zákony a vás v SaS ide roztrhnúť, že pomôžeme napríklad kúpeľníctvu, že sa so Smerom dohodneme pri strategických otázkach. Ja sa nebojím o to, či som tu alebo nie. Ja som len rád po tých ťažkých časoch, ktoré som prežil, že ľudia nám dávajú silu a povzbudzujú nás,“ povedal. Dodal, že opozícia blokuje rokovania, že nedovoľuje svojimi teátrami rokovať. K rokovaciemu poriadku povedal, že si je vedomý, že neodstráni všetky problémy z parlamentu. „Sme v prvom čítaní, je možnosť a prosím opozíciu, aby osobne neurážala politickú stranu SNS, lebo sa snažím robiť poriadok. Niektorým poslancom aj kebyže dáme putá, nepomôže nič, ale nech ich hodnotí verejnosť a volič,“ vyhlásil. Danko dodal, že na rozdiel od opozície SNS dokázala potlačiť svoje ego a niektoré programové veci a spojila sa do vládnej koalície. „Rokovací poriadok nie je v rozpore so žiadnymi ustanoveniami,“ dodal. „Verím, že rokovací poriadok prinesie zmenu a že naša politika vás vytlačí z NR SR a že ďalšie volebné obdobie tu nebudete,“ ukončil svoje vystúpenie smerom k opozícii Danko. Líder OĽaNO Igor Matovič bude predsedovi parlamentu Andrejovi Dankovi už len tykať, pretože nie je hodný, aby mu vykal. „Povedať, možno keby ho otec nebil, v priamom prenose v televízii je podlosť, pretože viac ako 20 rokov nemám otca, pretože zomrel na rakovinu. Je to obrovská podlosť. Alebo nemať dostatok lásky v detstve. Je mi ľúto, že Matovič nemal detskú izbu. Zrejme hovoríš o sebe. To sa nehanbíš? Tvoj otec je mečiarovský privatizér a ty si mu pri tom pomáhal. Vytunelovali ste 52 miliónov korún. Okradli ste vlastných zamestnancov,“ reagoval Matovič na prejav Danka. Viacerí opoziční poslanci Danka vyzvali, aby sa Matovičovi ospravedlnil. Líder hnutia Sme rodina Boris Kollár sa Matovičovi ospravedlnil miesto neho. „Igor, ospravedl�?ujem sa ti za predsedu NR SR. Chcem sa ospravedlniť všetkým občanom, našim voličom. Ja sa za nás všetkých hanbím,“ vyhlásil Kollár. Podľa Jozefa Viskupiča (OĽaNO) nedá sa hlbšie preraziť dno diskusie, ako to urobil Danko. „Zaútočili ste na konkrétneho poslanca otcom a deťmi, čo je žumpa. Demaskovali ste sa. Neviete viesť diskusiu na odbornej báze,“ povedal s tým, že opoziční poslanci neblokujú žiadne iniciatívy SNS, ako to tvrdil v prejave Danko, pretože SNS za šesť mesiacov neprišla s ničím, iba s týmto paškvilom. Danko v prejave kritizoval poslanky�?u za SaS Janu Cigánikovú, ktorá v rokovacej sále použila výraz „prešťal“. „Nemýľte si priamosť s neslušnosťou, ale aspo�? nekryjem zlodejov. Keby ste boli s nami, vo vláde zlodejov nemusíte kryť, ale zatvárali by sme ich,“ odpovedala mu. Erika Jurinová (OĽaNO) označila Dankov prejav za nečestný, neodborný, a nebol ani hrdý. „Bol úbohý. K Pavlovi Paškovi mali všetci rešpekt. Vy ste len potvrdili obavy, že sa bojíte, že vám bude Matovič vykrikovať,“ uviedla. Milan Laurenčík (SaS) povedal, že bývalý predseda SNS Ján Slota vystupoval pod vplyvom alkoholu a nevie, pod čoho vplyvom je Danko, ale pripomína mu Slotu. Richard Vašečka (OĽaNO) označil Dankov prejav za absolútnu neslušnosť. „Zásadne si pletiete etiketu a imidž so slušnosťou a morálkou. To, čo ste predviedli, bolo neslušné, nemorálne a podlé voči Matovičovi i mne. Interpretovali ste rozhovor podľa seba (Danko povedal, že Vašečka v súkromnom rozhovore kritizoval vystupovanie Matoviča – poznámka SITA). Moje spôsoby sú iné ako Matoviča, ale ciele sú spoločné,“ vyhlásil Vašečka s tým, že Dankovi odpúšťa. Daniel Lipšic (OĽaNO) si myslel, že najhorším predsedom parlamentu bol Pavol Paška. „Vy ste to dno prekročili. Najväčšie podlezenie slušnosti je útok na rodinu a najbližších, ktorí sa nemôže brániť, lebo sú mŕtvi,“ uviedol. Poslanci reagovali na Dankov prejav faktickými poznámkami aj po obed�?ajšej prestávke po 14:00.


Pacienti s pľúcnou artériovou hypertenziou majú nádej na kvalitnejší život

Ústav srdcových a cievnych chorôb začal využívať aplikáciu lieku cez podkožnú pumpu.

BRATISLAVA. Slovenskí pacienti s pľúcnou artériovou hypertenziou majú nádej na kvalitnejší život. Národný ústav srdcových a cievnych chorôb (NÚSCH) začal využívať novú metódu - aplikáciu lieku pacientovi cez podkožnú pumpu. Operáciu vykonáva ako jediné pracovisko na Slovensku. O výsledkoch zákroku, ktorý podstúpil prvý pacient na Slovensku ešte v máji, informoval ústav v utorok. Ako priblížila primárka Oddelenia zlyhávania a transplantácie srdca NÚSCH Eva Goncalvesová, pľúcna artériová hypertenzia je zriedkavé ochorenie. V súčasnosti sa naň na Slovensku lieči približne 250 až 300 pacientov. Tí sú sústredení vo Východoslovenskom ústave srdcových a cievnych chorôb, Stredoslovenskom ústave srdcových a cievnych chorôb a NÚSCH. "V súčasnosti máme niekoľko druhov liekov. Sú to jednak tabletky. Tie najúčinnejšie sa musia podať nie v tabletkovej forme, ale v sústavnej infúzii. Sú určené najmä pre pacientov s najťažším priebehom ochorenia a s najhoršou prognózou," komentovala. Pacienti tiež majú k dispozícii inhalačné lieky, podkožné lieky podávané pumpou či vnútrožilové lieky. Stoja od 2000 do 15-tisíc eur pre jedného pacienta a ich schválenie musí prejsť náročným byrokratickým procesom. Pacientom trpiacim takýmto ochorením po diagnostike doteraz ostávali priemerne tri roky života. Doposiaľ boli liečení infúziou pripichnutou na tele. Viacerí podľa slov Goncalvesovej liečbu ťažko znášali a pociťovali nepríjemné vedľajšie účinky. "Sme veľmi radi, že časti pacientov vieme dať také východisko, že vieme celý systém implantovať pod kožu. Nič nenosia na sebe. Prichádzajú si tú pumpu naplniť," komentovala primárka s dôvetkom, že pre mnohých ide o dramatickú zmenu života. Nemyslí si však, že takouto formou by mali byť liečení všetci pacienti. Lekár Milan Luknár z Oddelenia zlyhávania a transplantácie srdca NÚSCH priblížil, že nová aplikačná metóda spočíva v tom, že sa do tela implantuje celá pumpa aj s hadičkou. Každých 28 dní sa do nej dopĺňa určitý objem. Nemá batériu, funguje na stlačený plyn. Ten udržiava konštantný tlak, aby liek išiel do tela stálou rýchlosťou. "Keď sa nám zdá, že liek málo účinkuje, zvýšime dávku roztoku. Zmestí sa tam 40 mililitrov lieku," komentoval. Pumpa bola po prvý raz implantovaná v roku 2009 v Nemecku. Bežne sa však používa v USA, či v krajinách Európskej únie. Pľúcna artériová hypertenzia postihuje 20 až 50 ľudí na jeden milión obyvateľov. Choroba má príznaky, ktoré sú veľmi všeobecné. Ako priblížil, patria medzi ne celková slabosť, bolesť na hrudníku, odpadnutie, búšenie srdca, pocit plnosti v bruchu, opuch nôh či depresia. Presnú príčinu choroby lekári nepoznajú. Luknár však zdôraznil, že pokiaľ nie je správne diagnostikovaná a včas liečená, tak zabíja rovnako ako niektoré typy rakoviny. "Zasahuje len malú časť populácie, ale ak sa tak stane, nezasiahne len pacienta, ale všetkých, ktorí sú okolo neho," doplnil s tým, že chorobu nevedia liečiť, ale vedia zmierniť jej príznaky. Skutočné problémy v bežnom živote sú podľa jeho slov také, že si pacienti nemôžu nakúpiť, postarať sa o deti či hrať sa s nimi, pracovať v záhrade či upratať si. Prvý slovenský pacient, ktorý túto metódu využíva, Tomáš Falb dodal, že po implantácii pumpy sa mu život zmenil pozitívnym smerom. Z pacienta pripútaného na lôžko je podľa jeho slov človek, ktorému ostáva viac energie do života. Ďalšiu operáciu plánujú v NÚSCH počas stredy.


Obyvatelia Liptova zablokovali cesty, NDS obviňujú z nečinnosti

Starostovia troch obcí zorganizovali protest, žiadajú okamžité riešenia.

RUŽOMBEROK. Klame nám Národná diaľničná spoločnosť (NDS)? S týmto podtitulom sa v piatok uskutočnila v poradí tretia blokáda hlavných ciest v Ružomberskom okrese. "Obyvatelia regiónu tak dali znovu najavo svoju nespokojnosť s výstavbou diaľnice v regióne. Zároveň poukázali na neúnosný stav v cestnej doprave a nekompetentné kroky NDS," uviedol pre TASR asistent primátora mesta Ružomberok Michal Praženica. Čo je za tým? Dovolím si tvrdiť, že je to skoro až primitívne slovenské politikárčenie a vytĺkanie určitých výhod. Dopláca na to ten prostý človek, ktorý tu žije. Podľa informácií z operačného strediska Policajného zboru sa vytvorili kolóny vo všetkých smeroch na ceste 1/18 a ceste 1/59 v Ružomberku, no táto akcia ovplyvnila aj dopravnú situáciu v okrese Dolný Kubín a Martin. Premávku blokovali nespokojní obyvatelia od 16.00 do 17.00 h v Rojkove, miestnej časť Stankovian, na priechode pre chodcov v Likavke a na hlavnej ceste I/59 v Liptovskej Osade. "Protestné akcie v našich obciach nie sú vybrané náhodou. Prvé dve takéto akcie boli zamerané na centrum mesta Ružomberok, kde sa stretávajú cesty, ktoré lemujú náš región," uviedol starosta obce Likavka Marián Javorka. Ako poznamenal, protesty boli síce v poriadku, ale spôsobovali to, že sa upchávali miestne komunikácie, pretože sa šoféri snažili inkriminovanú križovatku obísť. Práve preto sa piatkový protest rozdelil do troch hlavných trás smerujúcich do okresného mesta. "Človek chce ísť ráno do práce a cez cestu prechádza v obci Likavka priemerne okolo 12.000 áut, čiže čaká desať minút, kým sa vôbec dostane z domu," povedal Javorka. Ako ďalej nadviazal, keď chodia deti do školy, musia s nimi chodiť starí rodičia, aby ich previedli cez cestu. "Toto sú problémy, ktoré nám diaľnica pomôže odstrániť, a o toto bojujeme. Nie lokálne, ale naozaj globálne," vysvetlil. Podľa slov starostu Likavky to nie je aktivita len troch spomenutých obcí, ale celého regiónu. "Vychádza z hláv nás, predstaviteľov samosprávy, teda primátora mesta Ružomberok, Igora Čombora a starostov obcí dolného Liptova," uviedol Javorka. Jedným dychom dodáva, že nakoľko nie je ochota jednať, vysvetľovať situáciu, hovoriť o termínoch a možnostiach, povedali si, že takto to ďalej nepôjde. V tomto roku mala byť diaľnica oficiálne odovzdaná do užívania. Ako však povedal starosta obce Likavka, vyrástli tam len betónové pomníky, ktoré nevedú nikam. "Čo je za tým? Dovolím si tvrdiť, že je to skoro až primitívne slovenské politikárčenie a vytĺkanie určitých výhod. Dopláca na to ten prostý človek, ktorý tu žije," ozrejmil. Ako informovali organizátori protestov, medzi ktorých patria Združenie mesta a obcí dolného Liptova, OZ Ružomberčan a ďalší aktivisti, výstavba diaľnice D1 Hubová-Ivachnová je beznádejne zastavená už takmer tri roky. Ministerstvo životného prostredia v procese EIA, ktorý sa začal takto pred rokom, nekoná, pretože nepredložilo žiadne podklady. "Čo robila NDS celý rok, keď doposiaľ nie je schopná predložiť ani len správu v procese EIA, o ktorej tvrdia, že ju majú od júla?" pýtali sa organizátori protestu.


Bývalý príslušník britskej námornej pechoty si odsedí 18 rokov

Maxwell slúžil v britskej armáde a zároveň zhotovoval bomby pre radikálnych írskych republikánov.

LONDÝN. Bývalého príslušníka britskej Kráľovskej námornej pechoty obvineného z teroristických aktivít odsúdili v pondelok v Británii na 18 rokov väzenia. Ciarán Maxwell (31) viedol podľa agentúry AP dvojaký život. Slúžil totiž v britskej armáde a zároveň zhotovoval bomby pre radikálnych írskych republikánov. Maxwell sa podľa spravodajskej stanice BBC ešte vo februári priznal k tomu, že medzi januárom 2011 a augustom 2016 sa podieľal na príprave teroristických činov. Priznal sa tiež k prechovávaniu marihuany aj fotografií bankových kariet, pomocou ktorých chcel spáchať finančný podvod. Po vlaňajšom zatknutí Maxwella objavila polícia na území Anglicka a Severného Írska dovedna 43 úkrytov, v ktorých bývalý príslušník námornej pechoty schoval množstvo protipechotných mín, mínometov a rúrkových bômb. Inšpektora Gillian Kearneyová zo severoírskej polície uviedla, že Maxwellova infiltrácia do armády je "prvým prípadom tohto typu v ostatných rokoch". Sudca Nigel Sweeney zase vyjadril presvedčenie, že Maxwella k činom podnietili sympatie k radikálnym írskym republikánom a tiež nepriateľstvo voči Spojenému kráľovstvu, ktoré naďalej prechováva.


Kde sa darí zločinu? Policajti prekreslili mapy kriminality

Krádeží a ďalšej ekonomickej trestnej činnosti oproti minulému roku ubudlo. Polícia hlási viac násilností a mravnostnej kriminality.

BRATISLAVA. Bezpečnosť na Slovensku mierne stúpla. V treťom štvrťroku sa stalo takmer o tritisíc trestných činov menej, ako za rovnaké obdobie minulého roku. Celkové číslo však nie je malé, bolo ich takmer 54-tisíc. Najnovšie mapy kriminality zverejnila polícia. Zobrazujú celkovú trestnú činnosť, teda trestné činy všetkých druhov. Polícia hlási menej krádeží a ďalšej majetkovej trestnej činnosti a tiež menej ekonomickej kriminality. Naopak, vystríha pred zvýšenou mravnostnou a násilnou kriminalitou. Najhoršie dopadli podľa štatistík tri oblasti Slovenska, ktoré tvorí päť okresov. Nebezpečenstvo hrozí najmä vo väčších mestách, kde žije viac ľudí blízko seba, máloktorí sa navzájom poznajú, a kam tiež prichádza viac turistov. Konkrétne ide o druhý bratislavský okres, Košice a Trnavu, ku ktorým sa pridružili aj Hlohovec a Piešťany. SME prináša prehľad najviac a najmenej bezpečných miest Slovenska.   Tento text ste mohli čítať vďaka tomu, že platíte za obsah. Vážime si to.


ČSSD a ľudovci hovoria o vláde bez Babišovej ANO

PRAHA. Situáciu v českej vládnej koalícii možno po stredajšom dvojhodinovom rokovaní v Liberci označiť slovom "vojna". Hoci v stredu si ani jedna z vládnych strán nechcela vziať na svedomie odstúpenie od koaličnej zmluvy, spolupráca medzi nimi je vážne narušená. Medzi poprednými predstaviteľmi KDU-ČSL a ČSSD sa už šíri názor, že najlepšie by bolo, keby strana ANO vicepremiéra a ministra financií Andreja Babiša úplne odišla z vlády. Napísal to vo štvrtok český spravodajský portál Novinky.cz. "Najlepšie by bolo, keby sa uvoľnili rezorty ministerstva financií a spravodlivosti, aby tam nesedelo ANO. Aby bolo jasné, že tam nie je nikto, kto môže ovplyvňovať vyšetrovanie finančnej správy a úniku informácií od polície," povedal pre denník Právo zdroj blízky vedeniu KDU-ČSL. K tejto myšlienke priviedla ľudovcov predovšetkým "zúrivá snaha" šéfa ANO Babiša v nijakom prípade nepustiť svoj rezort financií inej politickej strane. Sociálni demokrati a ľudovci by tak mohli dovládnuť ako menšinový kabinet, keďže voľby do poslaneckej snemovne budú už 20. a 21. októbra. Všetko však stojí a padá na postoji prezidenta Miloša Zemana, ktorý nechce vyhovieť návrhu premiéra Bohuslava Sobotku (ČSSD) a odvolať ministra financií Babiša. Takže sa nepredpokladá, že by bol ochotný odvolať i ostatných ministrov ANO, povedal zdroj denníka Právo. Sobotka vyzval ANO, aby písomne oznámilo meno prípadného Babišovho nástupcu. Podľa prvého podpredsedu ANO Jaroslava Faltýnka by ním mala byť námestníčka na ministerstve financií Alena Schillerová, ktorá ako odborníčka 30 rokov pracuje vo finančnej správe, dodali Novinky.cz. Sobotka má práve podmienku, že nástupcom musí byť odborník bez väzieb na koncern Agrofert, spájaný s Babišom.


Špalek bol pri Balotelliho prvom góle, Brescia však Neapolu podľahla
 Fortuna liga
 Premier League
Serie A
 La Liga
 Bundesliga
 Ligue 1
 Česká liga

RÍM. V úvodnom nedeľňajšom zápase šiesteho kola talianskej futbalovej Serie A zvíťazil SSC Neapol doma nad Bresciou 2:1. Slovenský útočník Nikolas Špalek hral za Bresciu do 85. minúty. Hosťom nepomohol ani prvý gól Maria Balotelliho po jeho návrate do talianskej ligy. Dvadsaťdeväťročný útočník odohral svoj druhý duel v Serie A za Bresciu, kam prišiel ako voľný hráč po angažmáne v Olympique Marseille. Prvé štyri ligové stretnutia vynechal pre štvorzápasový dištanc, ktorý dostal ešte na konci minulej sezóny vo francúzskej Ligue 1. Do Serie A sa vrátil po troch rokoch, predtým v sezóne 2015/2016 hosťoval v AC Miláno. Balotelli pred výkopom pri nástupe mužstiev držal v rukách svoju šesťročnú dcérku Piu, ktorá žije v Neapole so svojou matkou. Oblečený mala dres domáceho SSC. Neapolu patrí po štvrtom tohtosezónnom víťazstve s dvanástimi bodmi štvrtá priečka v neúplnej tabuľke, Brescia je priebežne štrnásta. Úspešné boli oba rímske kluby. Lazio na domácej pôde zvíťazilo nad FC Janov 4:0, slovenský reprezentačný obranca Denis Vavro sledoval celý zápas z lavičky domácich. AS si vďaka presnému zásahu Edina Džeka odviezol tri body z ihriska Lecce. Góly: 13. Mertens, 45.+4 Manolas - 67. Balotelli /Nikolas Špalek (Brescia) hral do 85. minúty/ Góly: 7. Milinkovič-Savič, 40. Radu, 59. Caicedo, 78. Immobile Gól: 56. Džeko Gól: 27. Okaka Góly: 29. Pedro - 66. Faraoni Góly: 80. Leao - 14. Pulgar (z 11 m), 66. Castrovilli, 78. Ribery ČK: 55. Musacchio (AC Miláno)


USA obvinili Irán z útokov na saudské ropné zariadenia

Saudskoarabský princ po útokoch telefonoval s Trumpom.

RIJÁD, WASHINGTON. Americký prezident Donald Trump zatelefonoval v sobotu saudskoarabskému korunnému princovi Muhammadovi bin Salmánovi a vyjadril pripravenosť Spojených štátov spolupracovať so Saudskou Arábiou, aby podporili jej bezpečnosť a stabilitu po útokoch jemenských povstalcov na tamojšie ropné zariadenia. Informovala o tom tlačová agentúra AP, ktorá čerpala z tlačového vyhlásenia saudskoarabského veľvyslanectva vo Washingtone. Jemenskí šiitskí povstalci známi ako húsíovia sa prihlásili k sobotňajším útokom bezposádkovými lietadlami na dve významné ropné zariadenia v Saudskej Arábii, kde vyvolali rozsiahle požiare. Jedno zo zasiahnutých zariadení je celosvetovo najväčším závodom na spracovanie ropy. Trump vyhlásil, že tieto útoky majú nepriaznivý dosah aj na Spojené štáty a iné svetové ekonomiky. Muhammad bin Salmán ho uistil, že Saudská Arábia je "ochotná a schopná čeliť tejto teroristickej agresii". Americký minister zahraničných vecí Mike Pompeo sa medzitým vyjadril, že zodpovednosť za útoky v Saudskej Arábii nesie Irán. "Teherán stojí za takmer 100 útokmi v Saudskej Arábii, zatiaľ čo (prezident Hasan) Rúhání a (minister zahraničných vecí Mohammad Džavád) Zaríf predstierajú, že vedú diplomaciu," napísal vo svojom tvíte podľa agentúry DPA. Najnovší incident opísal Pompeo ako "nebývalý útok na svetové energetické dodávky" a dodal, že "nie je žiadny dôkaz o tom, že by tieto útoky prichádzali z Jemenu". Hovorca jemenských húsíov predtým vyhlásil, že vyslali desať dronov, aby zaútočili na závod na spracovanie ropy v Búkjaku a ropné pole Churajs na východe Saudskej Arábie. Zároveň varoval, že ich útoky proti Saudskej Arábii sa len zintenzívnia, ak bude vojna v Jemene pokračovať. Jemenskí povstalci podporovaní Iránom v posledných mesiacoch zintenzívnili útoky raketami a dronmi na ciele v susednej Saudskej Arábii, ktorá je regionálnym rivalom Teheránu. Vojenská koalícia pod vedením Saudskej Arábie sa od roku 2015 zapája do občianskej vojny v Jemene, kde bojuje proti húsíom na strane medzinárodne uznávanej jemenskej vlády.


Na lavicu vnuka japonského cisára položili nôž, prípad rieši polícia

Japonsko sa pripravuje na ceremónie pri príležitosti abdikácie Akihita.

TOKIO. Japonská polícia vyšetruje incident, keď na školskú lavicu vnuka cisára Akihita niekto položil nôž. V sobotu o tom informovali miestne médiá. Prípad z piatka týkajúci sa 12-ročného Hisahita, ktorý je v nástupníckej línii na japonský chryzantémový trón, sa stal v období, keď sa Japonsko pripravuje na ceremónie pri príležitosti abdikácie Akihita 30. apríla. Japonská tlačová agentúra Kjódó uviedla, že polícia skúma záznamy z bezpečnostných kamier. Metropolitná polícia sa odmietla k prípadu vyjadriť a nižšia stredná škola patriaca k tokijskej Univerzite Ochanomizu nedvíhala telefón, uviedla tlačová agentúra AP. Cisárom sa má 1. mája stať Akihitov syn, korunný princ Naruhito. Hisahito je Naruhitov synovec. Cisár, počas prvej svetovej vojny uctievaný ako boh, nemá v súčasnosti žiadnu politickú moc a plní úlohu národného symbolu. Akihito (85) a jeho rodina sú vo všeobecnosti obľúbení, ale v minulosti už boli cieľom útokov. Akihito vládne od januára 1989 a chryzantémového trónu sa vzdá na budúci týždeň v utorok ako prvý japonský cisár za uplynulých 200 rokov. Nasledujúci deň, 1. mája, sa moci ujme jeho najstarší syn, korunný princ Naruhito (59). Túžbu odstúpiť naznačil Akihito v roku 2016 a ako dôvod svojho rozhodnutia uviedol obavy, že mu vysoký vek bude brániť pri plnení oficiálnych povinností. Japonsko začiatkom apríla zverejnilo názov novej cisárskej éry, ktorá sa začne v máji, keď Akihito abdikuje. Nová éra sa bude volať Reiwa, čo znamená "poriadok a harmónia". Akihitova éra - Heisei - sa začala jeho nástupom na trón v roku 1989.


Trumpov viceprezident: Konzervatívec na ťažení proti homoseuxálom a potratom

Republikánsky kandidát na viceprezidenta bojuje proti gejom aj interrupciám. Od Trumpa sa v mnohom odlišuje.

WASHINGTON, BRATISLAVA. Na prvý, druhý a aj na tretí pohľad vyzerá takmer ako jeho opak. Zoznam vecí, ktoré viceprezidentského kandidáta Mika Pencea odlišujú od jeho „šéfa“ Donalda Trumpa, je pomerne dlhý. Pence je na rozdiel od neho dlhoročnou súčasťou straníckeho establišmentu, proti ktorému Trump tak intenzívne bojuje, aspoň navonok. Okrem toho je o desať rokov mladší, uznáva pravidlá slobodného obchodu a súhlasil s inváziou do Iraku a Afganistanu. Takisto už len pri letmom porovnaní Penceových a Trumpových prejavov začína byť jasné, že ide o veľmi rozdielnych mužov. Trump sa vyjadruje v jednoduchých vetách, často nepremyslených. Pence má svoje slová dobre premyslené. „Spoločnosť máva na rozlúčku zastaraným hodnotám ako viera v Boha, manželská vernosť a posvätnosť života,“ vyhlásil Pence šesť týždňov pred tým, ako sa Trump rozviedol so svojou druhou manželkou Marlou Maplesovou, s ktorou podvádzal predošlú ženu Ivanu Trumpovú. Dnes je ženatý už tretí raz, Pence naďalej zakladá svoju politiku na tradičných hodnotách. Mike Pence nie je politikom, ktorého by bežní Američania spoznávali na ulici, aj keď je súčasťou najužšieho vedenia Republikánskej strany. Trinásť rokov pôsobil vo Washingtone a bol neoddeliteľnou súčasťou konzervatívneho establišmentu, ktorého časť sa teraz voči Trumpovi tak ostro vyhradzuje a odporúča voliť Clintonovú. Pence pôsobil dva roky dokonca ako predseda Konferencie Snemovne republikánov, čo je podľa hierarchie tretia najvyššia funkcia v strane. Washingtonskú politiku opustil až v roku 2013, keď sa stal guvernérom štátu Indiana. Ak je za nomináciou viceprezidentov zakaždým najmä taktika nájsť niekoho, kto sa vie prihovoriť aj iným voličom ako prezidentský kandidát, v prípade Pencea to môže byť jeho ultrakonzervativizmus. „Som kresťan, konzervatívec a republikán – v tomto poradí,“ znie jeden z jeho známych výrokov. Priznáva pritom, že v mladosti podporoval demokratov, očaril ho prezident John F. Kennedy a stále má jeho spomienkové predmety. „Možno to bolo preto, že rovnako ako on som vyrástol v írskej katolíckej rodine, takisto ako Kennedy. Možno to bolo preto, že moji starí rodičia boli takí hrdí na prvého írskeho katolíckeho prezidenta,“ vyhlásil v roku 2010 v rozhovore pre Christian Broadcasting Network. Potom ho však očarila ekonomická politika Ronalda Reagana a zaradil sa medzi republikánov. Guvernér Indiany sa preslávil podpisom jedného z najprísnejších zákonov proti homosexuálom. Umožňoval napríklad firmám, aby diskriminovali osoby s odlišnou sexuálnou orientáciou. Pence ho neskôr obmedzil, následne obhajoval, až ho nakoniec zmiernil. Trumpove postoje voči LGBTI komunite pritom nie sú úplne jasné. Oficiálne neuznáva rovnocenosť manželstiev osôb rovnakého pohlavia, v minulosti sa však práv gejov viackrát zastal. Napríklad, keď v roku 2005 britská popová hviezda Elton John uzavrela registrované partnerstvo so svojím dlhoročným milencom. „Oboch ich poznám, vychádzajú spolu skvelo. Je to manželstvo, ktoré bude fungovať,“ zablahoželal im Trump. Pence zaujal aj v marci, keď ako guvernér Indiany podpísal jeden z najprísnejších zákonov o interrupciách v Spojených štátoch. Jeho štát sa po Severnej Dakote stal len druhým v USA, kde ženy nemôžu podstúpiť interrupciu, ani ak je podozrenie, že dieťa bude postihnuté. V roku 2012 zase vtedy ešte kongresman za zavretými dverami prirovnal rozhodnutie najvyššieho súdu o pozastavení platnosti zákona, ktorý okrem iného obmedzoval interrupcie, k teroristickým útokom z 11. septembra. Neskôr sa za výrok ospravedlnil. Trump s vymenovaním Pencea za svojho spolukandidáta údajne dlho váhal. Neskôr aj sám naznačil, že si ho nevybral preto, lebo väčšinu názorov majú spoločných. Vplyvní straníci však naznačovali, že Trump je pre nich neprijateľný a nepodporia ho. Ústupok voči straníckemu establišmentu bol jednoducho nutný. „Jeden z dôvodov je stranícka jednota,“ priznal. „Musím byť úprimný.“ Tento text ste mohli čítať vďaka tomu, že platíte za obsah. Vážime si to.


Po nehode v Holandsku začala Tesla horieť

Hasiči mali problém odpojiť batérie a nemohli hneď hasiť.

Tesla má v poslednom čase za sebou viacero nepríjemných udalostí. Médiá sa na americkú automobilku zamerali najmä kvôli autonómnym funkciám, ktoré ponúka. Bolo len otázkou času, kedy príde nehoda, spôsobená Autopilotom. V poslednom čase sa však objavujú aj správy o požiaroch. Vo Francúzsku sa nedávno vznietila Tesla bez zjavnej príčiny pri bežnej jazde.  Ďalší incident sa odohral v Holandsku. Po nehode vo vysokej rýchlosti začal Model S horieť. Nehodu, ktorá sa stala v meste Baarn, neprežil 53-ročný šofér vozidla. Informáciu priniesol portál carscoops.com s odvolaním sa na lokálne médiá. Elektromobil značky Tesla sa vznietil okamžite po nehode a predpokladá sa, že vodič zomrel ešte pred príchodom hasičov. Kvôli závažnosti nehody mali miestni hasiči problém s uhasením vozidla bez rizika, aby boli zasiahnutí elektrickým prúdom. „Ak by bolo auto na štyroch kolesách, tak hasičský zbor normálne nemá problém s odpojením batérií“, nechal sa počuť Ronald Boer, hovorca hasičov. Zásah však sťažovalo ťažké poškodenie auta. Predpokladá sa, že časť z batérií vypadla na zem a okamžite sa chytila horieť. To spôsobilo mnoho ťažkostí. Nakoniec boli na miesto činu prizvaní odborníci priamo z Tesly. Poradili hasičom, ako naložiť s vrakom bez toho, aby sa vystavili riziku zásahu elektrickým prúdom. Tesla potvrdila, že zahájila vyšetrovanie nehody a po objasnení faktov vydá ďalšie informácie.


NAKA pokračuje v akcii v súvislosti s falšovaním japonských jenov

V prípade dokázania viny hrozí páchateľom trest odňatia slobody na 12 až 20 rokov.

BRATISLAVA. Národná kriminálna agentúra pokračuje v akcii súvisiacej so zabezpečovaním a predajom falzifikátov japonských jenov. Policajti vykonávajú domové prehliadky a prehliadky iných priestorov, pri ktorých doposiaľ zadržali jednu osobu v Nitrianskom kraji.Ako agentúru SITA informovala hovorkyňa Prezídia PZ Denisa Baloghová, polícia viac informácií poskytne ihneď, ako to situácia umožní. Koncom mája policajti NAKA zadržali 48-ročného Romana z Hlohovca a 27-ročný Richarda z Nového Mesta nad Váhom. V bankách menili falošné jeny a takýmto spôsobom získali viac ako 181-tisíc eur. Obaja čelia obvineniu z obzvlášť závažného zločinu falšovania, pozmeňovania a neoprávnenej výroby peňazí a cenných papierov. V prípade dokázania viny im hrozí trest odňatia slobody na 12 až 20 rokov.


Rusi uvažujú o alternatíve k doláru, chcú predávať ropu a plyn za eurá a ruble

Rusko chce obmedziť dosah ekonomických sankcií USA.

MOSKVA. Rusko uvažuje o možnostiach účtovania predaja energií v eurách a rubľoch. Ruský minister hospodárstva Maxim Oreškin povedal, že Moskva uvažuje pri obchodoch s energiami o alternatívach k americkému doláru. Tieto transakcie by sa mohli účtovať v eurách alebo rubľoch. To by znížilo závislosť od dolára a obmedzilo dosah ekonomických sankcií USA. "Máme veľmi dobrú menu, je stabilná. Tak prečo ju nevyužívať pri globálnych transakciách," povedal Oreškin v rozhovore pre britský denník Financial Times (FT). Rusko bude podľa neho môcť predávať energie v lokálnej mene a poukázal na popularitu domácich dlhopisov, keď z dlhopisov denominovaných v rubľoch 29 percent vlastnia zahraniční investori. Oreškin uviedol, že Rusko by chcelo raz predávať ropu a plyn za ruble. Jediným problémom je vyhnúť sa vysokým nákladom. Ak sa však vytvorí potrebná finančná infraštruktúra a náklady na jej vytvorenie nebudú vysoké, Moskva by skúsila účtovať predaj energií v rubľoch. Kremľom kontrolovaný Gazprom vlani do Európy vyviezol plyn v hodnote 51 miliárd USD (46,18 miliardy eur) a štátom kontrolovaná Rosnefť exportovala 123,7 milióna ton ropy. Moskva sa snaží znížiť dôsledky ekonomických sankcií USA prostredníctvom dedolarizácie. V jej rámci ministerstvo financií emituje nové dlhopisy v eurách alebo rubľoch. Centrálna banka v priebehu uplynulých 18 mesiacov znížila objem dlhopisov americkej vlády vo svojom portfóliu z 96 miliárd USD len na 8 miliárd USD.


Rýchly obed či večera: Desať spôsobov ako zapiecť zemiaky

Máte radi jedlo z jedného hrnca, ktoré sa pripraví takmer samo? Vybrali sme desať receptov na zapekané zemiaky.

Zemiakové recepty sa nikdy neminú. Využite ich naplno, kým sú v novej sezóne mladé a čerstvé. Prejsť na recept Namiesto syra použite bryndzu, uvidíte, že je to dobrý nápad. Prejsť na recept I menej surovín, môže ponúknuť viac. Pri plnených zemiakoch to platí dvojnásobne. Prejsť na recept Po týchto zemiakoch sa doma len tak zapráši. Prejsť na recept Ďalšia z možností ako pripraviť chutnú zeleninovú prílohu. V tomto prípade je príloha taká sýta, že poslúži aj ako hlavné jedlo. Prejsť na recept  Recepty z čerstvých zemiakov sú niečo viac ako obyčajná príloha. Prejsť na recept Jednoduché jedlo, z ktorého vyčarujete rýchlu večeru. Prejsť na recept Recept s fotopostupom na výborné bezmäsité jedlo, ktoré je variáciou granadíru. Prejsť na recept Hornonitriansky región má v talóne mnoho zaujímavých tradičných jedál. Jedným z nich je "baba". Vyskúšajte sedliacku klasiku. Prejsť na recept Stačí málo a večera či obed sú na svete. Jednoduchý recept z jedného hrnca nezaberie veľa času. Prejsť na recept


Berlín zatiaľ podmienky na vyhosťovanie Sýrčanov nevidí

Nemecké bezpečnostné zložky v súčasnosti opätovne posudzujú bezpečnostnú situáciu v Sýrii.

BERLÍN. Nemecké spolkové ministerstvo vnútra v stredu v reakcii na utorkové informácie o iniciatíve krajinských ministrov vnútra z Bavorska a Saska smerujúcej k obnoveniu vyhosťovania Sýrčanov, ktorí nemajú oprávnenie zostať v Nemecku, uviedlo, že tento krok nie je momentálne aktuálny. Podľa slov hovorcu rezortu v súčasnosti nikto, osobitne nie spolkový minister vnútra Thomas de Maiziere, nepožaduje vyhosťovanie do krajiny sužovanej občianskou vojnou. Nikto, ako formuloval, nezastáva názor, že aktuálna bezpečnostná situácia v Sýrii umožňuje vyhostenie ľudí do tejto krajiny. Informáciu priniesol Bavorský rozhlas (BR). Konferencia nemeckých krajinských ministrov vnútra, ktorej dejiskom bude v dňoch 7.-8. decembra Lipsko, sa mala podľa informácií Stredonemeckého rozhlasu (MDR) zaoberať okrem iného aj návrhom šéfov rezortov vnútra z Bavorska a Saska, Joachima Herrmanna (CSU) a Markusa Ulbiga (CDU), aby Sýrčanov, ktorí nemajú právo zostať v Nemecku, vyhosťovali opäť do ich krajiny, a to od polovice budúceho roka. Strany únie CDU/CSU by podľa návrhu nechceli po 30. júni 2018 ďalej predĺžiť stop pre vyhosťovanie Sýrčanov, ktorý vypršal fakticky na sklonku septembra 2017. Krajinskí ministri vnútra z radov sociálnej demokracie však tento návrh odmietajú s tým, že by sa zastavenie vyhosťovania malo v prípade Sýrčanov predĺžiť najmenej do 31. decembra 2018. Po tomto termíne by sa otázka mala opätovne posúdiť. Cieľom pripravovaného opatrenia by malo byť vrátiť do Sýrie všetkých, ktorí predstavujú ohrozenie vnútornej bezpečnosti v spolkovej republike, ako aj všetkých, ktorí majú na konte vážne trestné činy. Nemecké bezpečnostné zložky v súčasnosti opätovne posudzujú bezpečnostnú situáciu v Sýrii a ak napríklad niektoré regióny označia za bezpečné, nie je vyhosťovanie nežiaducich Sýrčanov do týchto oblastí vylúčené.


Park vyrastie na ploche takmer tritisíc štvorcových metrov v tesnej blízkosti Šafárikovho námestia.

BRATISLAVA. Bratislavské Staré Mesto začalo s budovaním Landererovho parku. Ten by mal vyrásť ako akási mestská záhrada na ploche takmer tritisíc štvorcových metrov v tesnej blízkosti Šafárikovho námestia. "Začali sa odstraňovať spevnené plochy pod bývalou reštauráciou Kazačok. Tieto práce by mali byť hotové do začiatku budúceho týždňa," povedala pre TASR staromestská hovorkyňa Nora Gubková. Následne by sa malo začať s úpravou povrchov pre záhradnícke a sadovnícke práce, termín však bude závisieť od počasia. "Pred samotným vysiatím lúčnej zmesi treba urobiť tzv. lôžko z viacerých vrstiev štrku, substrátu a podobne," priblížila hovorkyňa prvú etapu budovania nového parku. Ďalšie práce sú podľa nej naplánované na jeseň tohto roka, kedy by sa mali budovať chodníky, upravovať zelené povrchy, obnovovať koruny stromov či dopĺňať parkové prvky. Po dokončení by mal vzniknúť otvorený, zelený a bezbariérový priestor, ktorého centrálnu časť bude tvoriť nový "sezónny" pavilón otvorený od jari do jesene a fontána. Tie by mali byť zároveň večer nasvietené špeciálnym osvetlením LED technológiou, rovnako ako stromová aleja pozdĺž chodníka na Alžbetínskej ulici. Nové chodníky by nemali byť asfaltové, ale s dlážkovým a mlatovým povrchom. Špecifické by mali byť tiež zelené povrchy, keďže nepôjde o klasickú parkovú trávu, ale o lúčnu zmes kvetín a trávy. Vytvárať by to malo obraz divokej lúky, ktorá bude vyššia, lebo sa bude kosiť len dvakrát do roka a ostrovčekov trávnika, ktorý bude nižší. Projekt revitalizácie predmetného územia počíta s nákladmi okolo 300.000 eur. Mestská časť by mala zo svojho rozpočtu vyčleniť 200.000 eur, zvyšné financie zatiaľ samospráva stále nemá doriešené. "Rokovania s partnerom stále pokračujú," dodala Gubková. Návrh na revitalizáciu územia vyberalo Staré Mesto v medzinárodnej urbanisticko-architektonickej súťaži na prelome rokov 2015/2016. Okrem územia v tesnej blízkosti Šafárikovho námestia hľadalo aj možné riešenie na obnovu Fajnorovho nábrežia. V tomto prípade je ale potrebné ukončiť rokovania medzi mestskou časťou a majiteľom pozemkov, ktorým sú Verejné prístavy.


Realitný sektor by mal rásť podľa väčšiny bánk na Slovensku

BRATISLAVA. V rast realitného sektora na Slovensku verí 83 % zástupcov bánk. Priemerná výška poskytnutého úveru v oblasti projektového financovania realít sa minulý rok pohybovala na úrovni 13 až 20 miliónov eur. Pre slovenské banky je zo sektora nehnuteľností najatraktívnejší rezidenčný segment, teda segment bývania. Ukázal to najnovší prieskum spoločnosti KPMG s názvom Barometer úverovania nehnuteľností 2016. Na Slovensku bol podľa údajov bánk celkový objem investícií do nehnuteľností v prvom polroku tohto roka 310 miliónov eur. Slovenskí odborníci predpokladajú, že rok 2016 bude v tomto ohľade pravdepodobne úspešnejší ako minulý rok. Ako vyplýva z analýzy KPMG, banky na Slovensku v predchádzajúcich 12 až 18 mesiacoch preferovali financovanie projektov, ktoré už vytvárajú príjem. Vyjadrilo sa tak 70 % respondentov, čo je o pätinu viac ako minulý rok. Naznačuje to, že banky sú pri nových projektoch skôr opatrné a neženú sa do zbytočného rizika. Napriek tomu si až 83 % opýtaných zástupcov bánk na Slovensku myslí, že ich portfólio nehnuteľností bude v najbližšej budúcnosti rásť. Kým minulý rok banky na Slovensku dávali prednosť financovaniu projektov v segmente logistiky a kancelárskych priestorov, tento rok hrajú prím rezidenčné projekty. Až s odstupom nasleduje segment logistiky a priemyselných projektov. Respondenti prieskumu KPMG zdôraznili, že sú ochotní financovať najmä projekty so silným biznis modelom a vysoko kvalitnými aktívami. Významným kritériom je tiež povesť a referencie developéra alebo prevádzkovateľa projektu. "Preferencie bánk na Slovensku sa od minulého roka zmenili. Do popredia sa dostalo financovanie developérskych projektov v oblasti rezidenčného bývania a dopyt po nich je značný. Môžeme konštatovať, že k tomu prispeli aj výhodné podmienky úverov, a to hlavne nízke úrokové sadzby na trhu," uviedol riaditeľ na Oddelení manažérskeho poradenstva v KPMG na Slovensku Rastislav Nemec. Priemerná výška poskytnutého úveru v oblasti projektového financovania nehnuteľností sa pohybovala v rozmedzí 13 až 20 miliónov eur. To sa z veľkej miery zhoduje s predstavami bánk, pre ktoré je preferovaná výška úveru na úrovni 13 až 22 miliónov eur. Slovenskí respondenti sa zhodli, že najväčšou konkurenciou sú zahraničné komerčné banky, nasledované súkromnými kapitálovými fondmi a dlhovými fondmi. Z výsledkov štúdie ďalej vyplynulo, že najvyššie percento plne splácaných úverov zo skúmaných krajín má Veľká Británia, Švédsko a Turecko. V spomínaných krajinách tento ukazovateľ dosahuje zhodne 98 %. Zo susedných krajín sú na tom veľmi dobre Česká republika a Rakúsko. "Na Slovensku sa tento ukazovateľ ustálil na úrovni 73 %. V porovnaní s ostatnými vyspelými ekonomikami v Európe viditeľne zaostáva a v celkovom hodnotení sa umiestnilo na dvanástom mieste z 21 skúmaných krajín," dodal Nemec. Žiadna zmena nenastala ani v postoji slovenských bánk k reštrukturalizácii nesplácaných úverov. Kladne sa rovnako ako v roku 2015 vyjadrilo 65 % slovenských respondentov.


Na diaľnici z Bratislavy bola nehoda, vodiči sa v kolóne zdržali dve hodiny

BRATISLAVA. So zhustenou premávku museli vodiči počítať na bratislavskom obchvate. Po nehode na diaľnici D1 v smere do Senca sa vytvorila dvojhodinová kolóna. Kolóna sa začínala už na Einsteinovej ulici v smere na Prístavný most. Tiahla sa až po Zlaté piesky. Vodiči hlásili zdržanie aj na hlavných ťahoch z mesta, na Račianskej, Vajnorskej, Trnavskej, aj na Ceste na Senec. V týchto úsekoch vodiči stratili približne pol hodinu. Dopravné spravodajstvo RTVS Zelená vlna hlásilo aj nehodu na začiatku Mostu SNP v smere z Petržalky do mesta.


Nikto nebude hlasovať dvakrát, tvrdí komisia po Navaľného kritike volieb v Rusku

V zoznamoch voličov v Rusku dva milióny "mŕtvych duší" zo 107 miliónov oprávnených voličov.

MOSKVA. Ruská Ústredná volebná komisia (ÚVK) našla v zoznamoch voličov v Rusku dva milióny "mŕtvych duší". Vo vysielaní rozhlasovej stanice Echo Moskvy to v stredu uviedla predsedníčka ÚVK Ella Pamfilovová. Dodala, že celkovo je v Rusku 107 miliónov voličov. Pamfilovová súčasne reagovala na tvrdenie jedného z opozičných lídrov, Alexeja Navaľného, podľa ktorého sa v Rusku pripravuje masové falšovanie výsledkov nedeľných prezidentských volieb. Navaľnyj totiž v utorok na svojom konte na stránke YouTube informoval, že jeden z členov jeho štábu bez problémov podal oznámenie o hlasovaní v troch volebných miestnostiach súčasne. Pamfilovová vysvetlila, že občan si môže zaobstarať ľubovoľný počet tlačív na hlasovanie mimo miesta trvalého bydliska, ale registrovať a spracúvať sa bude len prvé podané. Zdôraznila, že v prezidentských voľbách "nikto nebude môcť hlasovať dvakrát". Túto situáciu pre Interfax komentoval aj člen ÚVK Nikolaj Bulajev, ktorý ubezpečil, že počítačový systém "Voľby" spracuje len jedno oznámenie o hlasovaní mimo miesta trvalého pobytu. Ak by aj došlo k pokusom o druhé a ďalšie hlasovanie, bude sa nimi zaoberať Vyšetrovací výbor Ruskej federácie. Bulajev zdôraznil, že ide o trestný čin, za ktorého spáchanie hrozí do päť rokov väzenia. V súlade s novými volebnými pravidlami v Rusku volič môže v multifunkčnom klientskom centre alebo vo svojej volebnej miestnosti požiadať o hlasovací preukaz s oddeliteľným kupónom. S ním si potom môže vybrať volebnú miestnosť, kde bude v deň volieb hlasovať.


Útočníci zastrelili v centre hlavného mesta Burkiny Faso 18 ľudí

Obeťami sú najmä ženy a deti, o život prišlo osem cudzincov.

OUAGADOUGOU. Traja útočníci spustili v nedeľu večer paľbu pred hotelom a tureckou reštauráciou v centre Ouagadougou, hlavnom meste africkej krajiny Burkina Faso. Prí útoku prišlo o život osemnásť a ďalších 20 utrpelo zranenia. Obeťami sú najmä ženy a deti. Medzi obeťami je aj osem cudzincov, uviedla agentúra AP s odvolaním sa na ministerstvo zahraničných vecí Burkiny Faso. Podľa rezortu sú medzi obeťami dvaja Kuvajťania a po jednom občanovi Kanady, Francúzska, Senegalu, Nigérie, Libanonu a Turecka. Útok bol zameraný na dve lokality - Hotel Bravia a Istanbul Restaurant. Čašník podniku, ktorý často navštevujú turisti uviedol, že traja muži prišli na terénnom aute okolo pol desiatej večer a zahájili paľbu na hostí, ktorí sa zdržiavali na terase. O život prišlo aj sedem miestnych občanov, tri zvyšné obete zatiaľ neidentifikovali. Podľa agentúry DPA zahynuli aj dvaja z útočníkov. Francúzske ministerstvo zahraničných vecí označilo udalosti v Ouagadougou za "teroristický útok". Prokuratúra v Paríži sa ujala vyšetrovania okolností jeho smrti pre podozrenie, že išlo o vraždu v spojitosti s teroristickým činom. Minister pre komunikáciu Rémi Dandjinou najskôr uviedol, že neznámy počet útočníkov sa zabarikádoval na prvom poschodí budovy, ktorú napadli. Neskôr minister dodal, že bezpečnostné sily zabili troch útočníkov, avšak vo vnútri budovy ostávajú uväznení ľudia. Centrum mesta uzavrela armáda a americké veľvyslanectvo v Ouagadougou varovalo svojich občanov, aby sa tejto oblasti vyhýbalo. Prezident africkej republiky Roch Marc Christian Kaboré na svojej stránke na sieti Twitter útok z ostro odsúdil a vyjadril nádej, že jeho ľud "túto skúšku prekoná" a bude terorizmu aj naďalej klásť "neochvejný odpor". Francúzsky prezident Emmanuel Macron označil útok v Ouagadougou za teroristický a vyzdvihol mobilizáciu bezpečnostných zložiek v Burkine Faso a ich zásah proti útočníkom. Macron vo vyhlásení pripomenul, že Francúzsko sa aj naďalej bude v regióne západnej Afriky angažovať v boji proti teroristickým skupinám a zasadí sa za urýchlenú realizáciu plánov týkajúcich sa jednotiek G5 v oblasti Sahelu. Spoločnú jednotku-G5 Sahel (FC-G5S) vytvoria Burkina Faso, Čad, Mali, Mauritánia a Niger. Jednotka bude mať 5000 mužov, ktorých úlohou bude bojovať proti teroristickým skupinám a zločineckým organizáciám, ktoré operujú v púštnej oblasti Sahel na severe Afriky. Túto jednotku bude vojensky podporovať aj Francúzsko, ktoré sa v tejto oblasti vo vojenskej sfére už angažuje. K zodpovednosti sa zatiaľ nikto neprihlásil, informovala AP s odvolaním sa na ministra pre komunikáciu Rémiho Dandjinoua. Podľa britskej spravodajskej stanice BBC môže ísť o útok jednej zo skupín napojených na al-Káidu, ktorú sú aktívne v regióne Sahelu. K podobnému útoku došlo na tej istej ulici v januári 2016, keď cieľom boli Splendid Hotel a neďaleká reštaurácia Cappucino. K zodpovednosti zaň sa prihlásila al-Káida. Viac ako 170 ľudí zobrali za rukojemníkov a 30 zabili. Burkina Faso je súčasťou oblasti Sahelu, ktorý zahŕňa Mali, kde sú islamistické skupiny aktívne od roku 2012, dodáva BBC.


Kandidátov na šéfov polície a inšpekcie vypočujú druhého apríla

Ministerstvo vnútra na svojej internetovej stránke zverejnilo životopisy všetkých kandidátov.

BRATISLAVA. Výberové konanie na posty prezidenta Policajného zboru a riaditeľa Úradu inšpekčnej služby sa uskutoční v utorok druhého apríla na ministerstve vnútra. Informoval o tom tlačový odbor rezortu. Ministerstvo zároveň na svojej internetovej stránke www.minv.sk zverejnilo životopisy všetkých kandidátov. Okrem súčasného policajného prezidenta Milana Lučanského sa o funkciu šéfa polície vo výberovom konaní uchádza aj policajt z Okresného riaditeľstva Policajného zboru v Žiari nad Hronom Slavomír Vodnák, policajný pridelenec v Prahe Ivan Ševčík a riaditeľ Krajského riaditeľstva Policajného zboru v Banskej Bystrici Ivan Piliar. O kreslo šéfa Úradu inšpekčnej služby sa uchádza súčasný riaditeľ úradu Adrián Szabó, jeho zástupca Robert Zaplatílek, ďalej Igor Tomáš z Prezídia Policajného zboru a tiež súčasný viceprezident polície Martin Krčmárik. "Odbornosť, skúsenosti a bezúhonnosť štyroch uchádzačov o kreslo policajného prezidenta a rovnako štyroch uchádzačov o post riaditeľa Úradu inšpekčnej služby budú posudzovať komisie vytvorené zo zástupcov polície, inšpekcie, Generálnej prokuratúry SR, odborárov, Akadémie Policajného zboru a ministerstiev vnútra, spravodlivosti a financií," informovalo ministerstvo.Kandidátov odporučených komisiami následne vypočuje parlamentný výbor pre obranu a bezpečnosť. Ministerka vnútra Denisa Saková následne rozhodne o obsadení postov šéfa polície a inšpekcie spomedzi kandidátov odobrených výborom. Funkčné obdobie nového policajného prezidenta a šéfa inšpekcie má byť štyri roky, pričom sa o posty môžu uchádzať opätovne.


Fidesz označil šéfa európskych socialistov za Sorosovho človeka

Frans Timmermans príde do Maďarska podporiť opozičnú stranu.

BUDAPEŠŤ. Vládna strana Fidesz kritizovala v piatok opozičnú Maďarskú socialistickú stranu (MSZP) za to, že pozvala na svoj sobotňajší zjazd prvého podpredsedu Európskej komisie Fransa Timmermansa. Pozvaním Timmermansa, ktorý je zároveň lídrom kandidátky Strany európskych socialistov (PES) pre májové voľby do Európskeho parlamentu, maďarskí socialisti spečatia svoje spojenectvo s "prvým mužom Sorosovho zoznamu". Vyhlásil to v piatok podpredseda parlamentnej frakcie Fideszu László Böröcz, ktorého citovala agentúra MTI. V súvislosti s voľbami do EP zároveň varoval pred víťazstvom strán podporujúcich prisťahovalectvo. "V takom prípade rýchlo zrealizujú tieto plány: povinné kvóty, oslabenie práva na ochranu štátnych hraníc, víza pre migrantov, podporu Sorosových občianskych organizácií napomáhajúcich migrácii, financovanie migrantov, legalizovanie ekonomickej migrácie a potrestanie krajín, ktoré odmietajú prisťahovalectvo," zdôraznil Böröcz. "Je zrejmé, že budapeštianska zastávka Sorosovej kampane potvrdí, že socialisti sú schopní Timmermansovi poskytnúť vo všetkom podporu," dodal tento vládny politik.


Gajdoš vylúčil nákup stíhačiek z Ruska, rokuje sa s viacerými výrobcami

Keby Gajdoš chcel slúžiť ruským záujmom, konal by tak, ako dnes, myslia si v SaS.

BRATISLAVA. Slovensko by malo do roku 2030 získať spolu 14 kusov viacúčelových taktických lietadiel za sumu viac ako 1,1 miliardy eur. Rezort obrany momentálne rokuje s viacerými výrobcami, vylučuje však nákup stíhacích lietadiel z Ruska. Na štvrtkovom brífingu to uviedol minister obrany Peter Gajdoš (nominant SNS). V súvislosti s nákupom nových stíhacích lietadiel sa najviac spomínajú švédska ponuka na gripeny a nákup F-16 z USA. "Rokujeme aj s inými výrobcami stíhacích lietadiel. Jednoznačne naše riešenie je proeurópske a proatlantické a, samozrejme, vykonám analýzu ponúk aj ostatných európskych štátov a USA," povedal Gajdoš. Vylúčil však prípadný nákup stíhacích lietadiel z Ruska. "Čo sa týka ponuky producenta MiG-29, je to skutočne záležitosťou iba ponuky, ktorá bola daná z hľadiska porovnania spôsobilostí, taktických možností a cenovej ponuky z hľadiska dostupnosti, vrátane infraštruktúry," uviedol minister. Nákup stíhacích lietadiel produkcie MiG je podľa neho vylúčený. Úplne však neodmieta dvojmotorové stroje. "Dôležité sú záležitosti operačnej spôsobilosti a ponuka, ktorá bude daná," skonštatoval. V rámci dlhodobého plánu rozvoja obrany do roku 2030 je na nákup viacúčelových taktických lietadiel vyčlenená suma viac ako 1,1 miliardy eur. Ešte sa však môže zmeniť. "Záleží to na rokovaniach, chcem najvýhodnejšie a najefektívnejšie riešenie pre Slovenskú republiku," uzavrel Gajdoš. Podľa strany Sloboda a Solidarita minister obrany za SNS Peter Gajdoš postavil občanov Slovenska pred frustrujúcu dilemu. Ako uvádzajú predseda SaS Richard Sulík a podpredsedovia Ľubomír Galko a Jana Kiššová v tlačovej správe, ktorú poskytla hovorkyňa strany Katarína Svrčeková, Slováci sa buď zmieria s tým, že o pár mesiacov nebudú mať Ozbrojené sily SR dostatočné technické kapacity na ochranu vzdušného priestoru, alebo štátny rozpočet vyplatí milióny eur na predĺženie životnosti súčasných migov, čo bude len provizórne riešenie. Keby minister Gajdoš chcel slúžiť ruským záujmom, konal by podľa strany presne tak, ako koná dnes. Namiesto toho, aby pre vládu pripravil návrh rozhodnutia vo veci nadzvukového letectva, požiadal ju o ďalší čas. Rozhodovať o výbere nových strojov sa má až na budúci rok. Napĺňa sa tak scenár, ktorý verejnosti predostrel štátny tajomník ministerstva obrany Róbert Ondrejcsák z Mosta-Híd. „Predĺži sa závislosť slovenskej armády na ruskej technike, čo je rozpore s európskou a proatlantickou orientáciou Slovenska,“ upozorňuje SaS. Podľa liberálov neexistuje žiaden legitímny dôvod, ktorý by ospravedlnil postup ministra obrany Petra Gajdoša. „Kritická situácia v súvislosti s ochranou vzdušného priestoru je roky známa a podľa slov bývalého ministra za Smer Martina Glváča na ministerstve obrany bolo všetko pripravené na jej vyriešenie nákupom nových stíhačiek západnej proveniencie. Ani samotný minister Gajdoš si nedal námahu, aby verejnosti vysvetlil svoje pohnútky a zároveň odpovedal na zásadnú otázku, ako a za akú cenu bude zabezpečená ochrana vzdušného priestoru nad Slovenskom,“ povedali v SaS. „Ak je minister Gajdoš taký neschopný, že nevie ani po roku a pol prijať kľúčové strategické rozhodnutie, ku ktorému mal aj podľa vyjadrenia jeho predchodcu vytvorené optimálne podmienky, mal by zvážiť, či tým ministrom chce byť a či zvládanie rezortu nie je nad jeho sily,“ uzavrel podpredseda SaS a exminister obrany Ľubomír Galko. O nadzvukovom letectve v stredu hovoril minister obrany Peter Gajdoš (nominat SNS) aj na rokovaní vlády. Ako po schôdzi uviedla ministerka spravodlivosti Lucia Žitňanská (Most-Híd), minister členov krátko informoval a vysvetlil im, že na rozhodnutie potrebuje viac času. Má viac ponúk, ktoré potrebuje vyhodnotiť, dodala. Ministerka uviedla, že nemôže tlmočiť názor Mosta-Híd, pretože sa o tom ešte nerozprávali. Podľa jej mienky nie je ale veľký priestor na spor. Práve štátny tajomník Mosta-Híd na ministerstve obrany Robert Ondrejcsák kritizoval v utorok oddialenie rozhodnutia o budúcnosti nadzvukového letectva. Minister obrany členov vlády podľa ministra hospodárstva Peter Žigu informoval o tom, že v zásade nejde o zmenu orientácie na niektorú konkrétnu výrobu, ale ide len o posunutie termínu. To je celé, dodal. Nemyslí si, že odklad rozhodnutia dotlačí Slovensko k predĺženiu súčasnej abonentnej zmluvy na prevádzku dosluhujúcich stíhačiek Mig-29. Podľa ministra vnútra Roberta Kaliňáka je pred nami zodpovedné rozhodnutie a nie je to jednoduché. Prichádzajú nové ponuky, niektoré ponuky sa menia, niektoré v pozitívnom, niektoré v negatívnom zmysle. Treba to veľmi citlivo vyhodnotiť, ide o rozdiely v desiatkach, stovkách miliónov. Kaliňák chápe politickú stránku veci, o ktorej hovoril Ondrejcsák, ale podľa neho si túto otázku musia vydiskutovať na ministerstve. Šéf rezortu obrany v stredu zároveň zdôraznil, že otázka ochrany vzdušného priestoru Slovenskej republiky je pre neho zásadná a bude zabezpečená tak ako doteraz - 24 hodín denne, sedem dní v týždni.


Katalánsky parlament bude zasadať napriek zákazu Madridu

Uviedol to šéf katalánskej diplomacie Raül Romeva.

LONDÝN, BARCELONA. Katalánsky parlament sa na budúci pondelok zíde na svojom zasadnutí aj napriek zákazu španielskeho ústavného súdu. V rozhovore pre britskú stanicu BBC to v piatok uviedol šéf katalánskej diplomacie Raül Romeva. Romeva označil schôdzu parlamentu za dôležitú. "Parlament bude diskutovať, parlament sa zíde. Bude to debata, a to je dôležité," uviedol na margo pondelkového vývoja Romeva, ktorý znova zopakoval, že súčasnú krízu medzi Barcelonou a Madridom možno riešiť len dialógom, nie súdnou cestou. Na pondelkovú schôdzu mali poslanci v úmysle pozvať katalánskeho premiéra Carlesa Puigdemonta, aby ich oficiálne zoznámil s výsledkami referenda, v ktorom sa podľa katalánskeho vedenia 90 percent hlasujúcich vyslovilo za samostatnosť Katalánska. Parlament, v ktorom majú väčšinu práve prívrženci nezávislosti, by potom mal hlasovať o jednostrannom vyhlásení nezávislosti. Romevov výrok ohľadom nutnosti dialógu súvisí s krokom katalánskych socialistov, ktorí v podaní zaslanom španielskemu ústavnému súdu upozorňujú, že v prípade jednostranného vyhlásenia nezávislosti v Katalánsku vládnuca väčšina hrubo poruší základný zákon Španielskeho kráľovstva a poprie aj práva poslancov vystupujúcich proti tomuto kroku. Ústavný súd ich podanie prijal 5. októbra, čím automaticky uvalil dočasný zákaz na konanie mimoriadneho zasadania katalánskeho parlamentu. Právnici regionálneho parlamentu takisto upozornili, že zasadanie bude nelegálne, pretože by sa na ňom rokovalo o výsledkoch referenda, ktoré ústavný súd už predtým zakázal.


Saudská Arábia venovala sto miliónov dolárov severovýchodnej Sýrii

Saudská Arábia sa už dlho stavia proti Asadovej vláde.

RIJÁD, WASHINGTON. Saudská Arábia venovala 100 miliónov dolárov severovýchodnej Sýrii na "stabilizačné projekty" v oblastiach, ktoré kedysi ovládala militantná organizácia Islamský štát (IS) a v súčasnosti sú pod kontrolou síl podporovaných Spojenými štátmi. V piatok o tom informovalo saudskoarabské veľvyslanectvo vo Washingtone. Podľa oznámenia ambasády budú tieto peniaze "zachraňovať životy, pomôžu uľahčiť návrat vysídlených Sýrčanov a pomôžu aj zaistiť, aby sa IS znova nevynoril a neohrozoval Sýriu či jej susedov a nepripravoval útoky proti medzinárodnému spoločenstvu". Peniaze sa investujú v poľnohospodárstve, vzdelávaní, pri výstavbe ciest, odstraňovaní trosiek a zaisťovaní dodávok vody pre región, ktorý je teraz prevažne pod kontrolou Sýrskych demokratických síl (SDF) podporovaných Spojenými štátmi. "Táto zásadná pomoc zohrá rozhodujúcu úlohu v snahách koalície obnoviť život v obciach a mestách ako Rakka, ktoré zničili teroristi z IS," uviedla vo vyhlásení saudskoarabská ambasáda, ktorú citovala agentúra AP. Sýrske mesto Rakka bolo sídlom samozvaného "kalifátu" vyhláseného Islamským štátom, až kým ho vlani neoslobodili sily podporované Spojenými štátmi. Sýrske demokratické sily (SDF) majú aj politické krídlo - Kurdmi vedenú Sýrsku demokratickú radu (SDC). Sýrsky prezident Bašár Asad sa v máji vyhrážal útokmi na územia ovládané silami, ktoré podporuje Washington. Saudská Arábia sa už dlho stavia proti Asadovej vláde a financovala a vyzbrojovala povstalcov bojujúcich proti jeho režimu - a to už od protestov počas tzv. arabskej jari, ktoré sa začali v roku 2011, ale vyústili do krvavej občianskej vojny a následne do bojov medzi regionálnymi veľmocami. Armáda USA má v regióne ovládanom Kurdmi letecké základne a vojenské pozície. Saudskoarabské veľvyslanectvo označilo 100 miliónov dolárov za súčasť prísľubu, ktorý dal minister zahraničných vecí Ádil Džubajr počas konferencie v Bruseli, zastrešovanej Spojenými štátmi a venovanej extrémistickej organizácii IS. Konala sa v júli v sídle NATO.